31 март, 2021, 01:24\nТеглар:Профессионал бокс | Муроджон Аҳмадалиев | Ҳасанбой Дўсматов | Шаҳрам Ғиёсов | Исроил Мадримов\nЎзбекистонда илк маротаба жаҳон чемпионлик жанги ўтказилади.\nҲозирги кунда профессионал боксда ҳам бир қанча ҳамюртларимиз улкан муваффақиятларга эришмоқда. Ушбу йўналишда биринчи ярим енгил вазн тоифасида (-55,2 кг) WBА ва IBF чемпиони Муроджон Аҳмадалиев ўз чемпионлик камарларини 3 апрель куни пойтахтимиздаги муҳташам "Ҳумо Арена"да япониялик даъвогар Рёсуке Ивасадан ҳимоя қилади. Жанг кечаси "Matchroom" ва "World of Boxing" промоутерлик компанияси томонидан ташкил этилмоқда. Шу билан биргаликда, ушбу оқшомда Санжар Турсунов, Иқболжон Холдоров ва Миразизбек Мирзахалилов ҳам рингга кўтарилади.\nШубҳасиз, бу ҳақида эшитганингиз бор. Биз мазкур жанг аввалида баъзи бир маълумотлар билан ўртоқлашиш ниятидамиз.\nЖанг ташкил қилинувчи арена\nМусобақани қабул қилувчи "Ҳумо Арена" муз саройи 2019 йил 15 март куни фойдаланишга топширилди. Ушбу арена нафақат муз устидаги спорт турлари, балки бошқа шоулар, мусобақаларни қабул қилувчи универсал жой десак муболаға бўлмайди. Арена 12,500 минг мухлисни ўз бағрига сиғдира олади. 3 апрель кунги шоуга пандемия сабаб 6 минг мухлис учун жой ажратилган.\nЖангни ташкил қилаётган "Matchroom" промоутерлик компанияси 1987 йилда британиялик Барри Хирн томонидан асос солинган бўлиб, ҳозирда унинг ўғли Эдди Хирн томонидан бошқариб келинмоқда. Ушбу компания ҳозирда дунёдаги энг етакчи промоушен дея эътироф этилади. Энтони Жошуа, Сауль "Канело" Альварес, Олександр Усик, Геннадий Головкин каби юлдуз даражасидаги боксчилар "Matchroom" билан ҳамкорлик қилиб келишмоқда.\nМарказий жанг иштирокчилари\nМуроджон Аҳмадалиев (8-0, 6 КО) 2020 йил январь ойида Даниэль Роман устидан 12 раундлик жангда очколар ҳисобида ғалаба қозонган ва Леон Спинксдан (1978 йил 15 февраль куни Спинкс ўзининг 8-жангида бокс афсонаси Муҳаммад Алини мағлуб этиб, WBC ва WBА жаҳон чемпионлик камарларини қўлга киритган) кейин 8 жанг билан икки йўналиш чемпиолигинини қўлган киритган иккинчи боксчига айланган эди.\nАҳмадалиев ҳаваскор боксда ҳам кўплаб ютуқларга эришган. У 2015 йил жаҳон чемпионати ва 2016 йилги Рио Олимпиадасида бронза медалга сазовор бўлган бўлса, 2017 йил пойтахтимизда ўтказилган Осиё чемпионатида олтин медалга эга чиққан.\nРёсуке Иваса (27-3, 17КО) собиқ жаҳон чемпиони ҳисобланади. У 2017 йил ўз ҳамюрти Юкинори Огунини муддатидан олдин мағлуб этиб IBF чемпиони бўлган. Кейинчалик эса ўзининг ҳимоя жангида Ти Же Дохенига имкониятни бой берган. Охирги жангини 2019 йил декабрда ўтказган Иваса, Марлон Тапалесни 11-раундда нокаутга учратиб, вақтинчалик IBF чемпиони ва мажбурий даъвогар номига сазовор бўлди.\nЎзбекистонлик "ғаройиб бола" ва ...\nКечанинг асосий баҳсларидан бирида супер енгил вазн тоифасида (-63,5 кг) WBA International камари соҳиби Шаҳрам Ғиёсов мексикалик Патрисио Лопес Моренога қарши рингга кўтарилади. Ушбу жанг 10 раундлик қилиб белгиланган.\nПрофессионал боксда "Wonderboy" (ғаройиб бола) таҳаллуси билан танилаётган Ғиёсов, инстаграм саҳифасида 1 миллиондан ортиқ кузатувчиларга эга ва Ўзбекистонда машҳурлик даражаси юқори бўлган боксчиларидан бири ҳисобланади. Ҳаваскор боксда 2016 йил Рио Олимпиадаси кумуш медалига эга чиққан Ғиёсов учун 2017 йил бир мунча омадли келиб, Осиё ва жаҳон чемпиони деган номга сазовор бўлди.\nУ 2018 йилда ҳамюртларимиз орасида энг биринчилардан "World of Boxing" компанияси билан шартнома имзолади. Қисқа муддат ичида промоутерлар ишончига сазовор бўлиб, ўзининг 8-жангида Эмануэль Тэйлорни мағлуб этган ҳолда, WBА International камари эгасига айланди. Кейинги жангларида собиқ жаҳон чемпиони Дарлей Пересни 40 сонияда, Уистон Кампосни 3-рaундда муддатидан олдин мағлуб этган. Ғиёсов ҳозирда WBА рейтингида 7-ўринда бормоқда.\nПатрасио Морено анчагина тажрибали бўлиб, шу кунгача бўлган фаолияти давомида 32та жанг ўтказган ва уларнинг 28тасида ғалабага эришган. Ғалабали жангларининг 20тасида рақибларини муддатидан олдин мағлуб этган. Шунингдек, 4та жангда мағлубият аламини тотиб кўрган.\nМорено 2019 йил 5 октябрь куни украиналик енгилмас боксчи Денис Беринчикка очколар ҳисобида имкониятни бой бергач, 2020 йилда 2 та жанг ўтказиб, Хосе Мигель Лопес ва Даниэль Армандони таслим этган. Ушбу баҳсда тажриба ва маҳорат ўзаро тўқнаш келади десак муболаға бўлмайди.\nЭдди Хирн эътирофидаги "Монстр"\nЯқиндагина елка жароҳатидан тикланиб, яна катта рингга қайтаётган Исроил Мадримов жиддий рақибга қарши жанг олиб боради. 3 апрель куни Мадримовга 10 раундлик жангда нокаутчи боксчи конголик Эммани Каломбо рақиблик қилади.\nСупер ярим ўрта вазн тоифасида (-69,8 кг) жанглар ўтказиб келаётган Мадримов (6-0, 5КО) 2018 йил ноябрда профессионал дебют жангидаёқ WBA Intercontinental минтақавий камар учун рингга кўтарилиб, барчанинг диққат марказида бўлиб улгурган. У ўтган йили илк маротаба 12 раундлик жангда Эрик Уокер билан WBА йўналишида элиминатор жангида иштирок этиб, очколар ҳисобида ғалаба қозонди. 4-раундда елкасидан жароҳат олишига қарамай, у ўз иродасини намойиш этиб, жангнинг охирига қадар устунликка эришди. Шу ўринда ҳамюртимиз "Matchroom" раҳбари ва асосий ташкилотчи Эдди Хирн билан илиқ муносбатга эга эканлиги ва ушбу промоутер унинг маҳоратига юқори баҳо беришини ҳам айтиб ўтиш жоиз. Хирн Исроилни "Монстр" деб атагани ҳам бунга мисол бўла олади.\nУнга рақиблик қилувчи конголик Эммани Каломбо ўзи қатнашган барча 14 жангида жами 44 раунд ҳаракат қилган. У барча рақибларини муддатидан олдин таслим этиб, мағлубият нималигини билмай келмоқда. Каломбо ҳозирда WBО рейтингида 12-ўринда бораётган бўлса, Исроил Мадримов WBА йўналишида 1-ўринда ва жаҳон чемпионлик камари учун мажбурий давогар бўлиб турибди. Бир сўз билан айтганда олдинда Мадримовни жиддий синов кутиб турибди.\nҲасанбой Дўсматовнинг навбатдаги юриши\nУшбу кечада Рио Олимпиадаси қаҳрамонларидан бири ҳисобланган, профессионал бокснинг биринчи ўта енгил вазнида (-48,9 кг) Ҳасанбой Дўсматов ҳам ўзининг 3-жангини ўтказади. 10 раундлик баҳсда Дўсматовга Танзания вакили Муҳсин Кизота рақиблик қилади.\nҲасанбой ҳаваскор боксчи сифатида улкан ютуқларни қўлга киритган. У -49 кг вазн тоифасида Рио Олимпиадаси чемпиони ва “Энг яхши боксчи”га топшириладиган “Вел Баркер” кубоги эгасига айланган. Шунингдек, Дўсматов 2 карра осиё чемпиони, Осиё ўйинлари ва Жаҳон чемпионати кумуш медали соҳиби ҳамдир. 2019 йил 16 ноябрида ўзининг профессионал дебют жангида мексикалик Хесус Сервантес Виллануевага қарши рингга кўтарилиб, 2-раундда рақибини нокаутга учратган ҳолда ўз ғалабасини нишонлади.\nБир йиллик танаффусдан сўнг, 2020 йил декабрида Одилжон Сотқиновга қарши Россияда жанг олиб борди ва ушбу жангни ҳам муддатидан олдин ғалаба билан якунлади.\nКизота профессионал боксда 13 та жанг ўтказиб, 11 тасида зафар қучган. 2 та жангда эса имкониятни бой берган. Кизота аслида 20 март куни Хекки Батлерга қарши жанг қилиши белгиланган эди. Аммо у ўз вақтида тиббий кўрикка етиб келмагани учун жангдан четлатилган. Кизота ўзининг охирги жангини 2020 йил 29 февралда Мбарака Мчонга қарши ўтказиб, 3-раундда рақибини нокаутга учратган.\nУшбу жанг WBА таснифидаги минтақавий камарлардан бири учун бўлиши кутилмоқда. Режага кўра Дўсматовни 5 жангга қадар жаҳон чемпионлик камари учун чиқариш режа қилинган.\nШунингдек, ушбу кечада жанг олиб борувчи бошқа боксчиларимиз Баҳодир Жалолов, Элнур Адураимов, Санжар Турсунов, Иқболжон Холдаров ва Миразизбек Мирзаҳалиловнинг рақиби расман эълон қилингани йўқ.\nРейтинг жанг иштирокчилари\n+91кг вазнда жанглар ўтказувчи Баҳодир Жалолов 2015 йилги Доҳада бўлиб ўтган жаҳон чемпионатида бронза медалини қўлга киритган. 2016 йил Рио Олимпиадаси байроқдори бўлган Жалолов мусобақанинг чорак финалгача етиб борди ва британиялик Йозеф Жойсга имкониятни бой берди. Кейинги йиллар эса Жалолов учун омадли келиб, икки карра осиё чемпиони (2017 ва 2019 йил) ҳамда Жаҳон чемпиони (2019 йил) деган номга сазовор бўлди. 2020 йил март ойида бўлиб ўтган Олимпиада саралаш мусобақасида чемпионликни қўлга киритиб, лицензияга эга чиққан.\nЖалолов профессионал боксадаги фаолиятини 2018 йилда бошлаган ва ҳозирга қадар 7 та жанг ўтказиб, барчасида рақибларини муддатидан олдин мағлубиятга учратган. Жалолов “Ҳумо Арена”да 8 раундлик рейтинг жангида рингга кўтарилиши кутилмоқда.\nБу борада Санжар Турсуновнинг натижалари ҳам чакки эмас, -91 кг вазнда жаҳон чемпионати (2017 йил) бронза, Осиё чемпионати кумуш (2019 йил) медали унинг ҳисобида мавжуд. Қолаверса, Турсунов ҳам Олимпиада саралаш мусобақаси бронза медалига эга чиқиб, йўлланмага ҳам сазовор бўлди. У профессионал бокснинг биринчи оғир вазн тоифасида (-90,8 кг) 2 та жанг ўтказиб, Мигель Кубос ва Юрий Быховцев устидан зафар қучган. Навбатдаги жангги эса рейтинг мақомида 6 раундлик қилиб белгиланган.\nИқболжон Холдоров ва Миразизбек Мирзахалилов учун ушбу жанг оқшоми алоҳида аҳамият касб этади. Чунки ушбу икки боксчиларимиз профессионал боксда дебют жангларини ўтказади. Иқболжон ҳаваскор боксдаги фаолияти давомида -64 кг вазнда Осиё чемпиони (2017 йил), Осиё ўйинлари ғолиби (2018 йил) ва жаҳон чемпионати кумуш медалчиси (2017 йил) саналади. У 4 раундлик профессионал дебют жангини эса супер ярим ўрта вазн (-69,8 кг) тоифасида ўтказади. Кейинчалик асосий жанглар учун ярим ўрта вазн (-66,6 кг) тоифасига тушиши ҳақида маълумот бериб ўтган.\nМиразизбек Мирзахалилов бу борада анча катта ютуқларга эриша олган. Мирзахалилов -57 кг вазнда Осиё чемпиони, Осиё ўйинлари чемпиони, жаҳон чемпиони, Олимпиада саралаш турнири чемпионидир. У шу вақтга қадар ўзи қатнашиб келган барча йирик мусобақалар чемпионлигини қўлга киритган. Унинг коллекциясига Олимпиада медали етишмаяпти ҳолос. Токио Олимпиадасига қадар, профессионал боксда ўз ватанида дебют қилиш таклифи берилган Мирзахалилов буни мамнуният билан қабул қилди. Мирзахалилов ҳам Холдоров каби 4 раундлик жанг ўтказиши белгиланган. Жанг биринчи ярим енгил вазнда (-55,4 кг) бўлиб ўтади.\nШу ўринда, барча ҳамюртларимизга муҳим жангларда ғалаба қозониб, муваффақиятли одимини давом ээтиришларига тилакдошмиз!\nСанжар Турсунов Тошкентда Украина вакилига қарши жанг қилади\nМиразизбек Мирзаҳалиловнинг ҳам дебют жангидаги рақиби маълум\nИқболжон Холдоров 3 аперль куни Африка вакилига қарши рингга кўтарилади\nБаҳодир Жалоловнинг Тошкентда ким билан жанг қилиши маълум бўлди


Қирғизистон Хавфсизлик кенгаши Сооронбай Жээнбеков ғойиб бўлганини маълум қилди. Президент матбуот хизмати у Бишкекда эканини билдирди\nҚирғизистон президенти Сооронбай Жээнбековнинг қаерда экани номаълум. Бу ҳақда «Интерфакс»га мамлакат Хавфсизлик кенгаши раҳбарининг ўринбосари Омурбек Суваналиев маълум қилди.\nУнга кўра, мамлакат юқори мартабали амалдорлари норозилик намойишлари бошланганидан бери жамоатчилик олдида кўриниш бермаган. Интернетда президентнинг бир нечта мурожаатлари эълон қилинди, аммо улар қаерда ёзиб олингани номаълум.\n«Хавфсизлик нуқтаи назаридан чегарани ёпиш тўғрисида қарор қабул қилинди», - деди Суваналиев.\nҚирғизистон Давлат чегара хизматининг ТАСС’га хабар беришича, мамлакатдан юқори мартабали амалдорларни чиқариб юбормаслик тўғрисида буйруқ келиб тушган.\nЎз навбатида, Қирғизистон президенти матбуот хизматининг маълум қилишича, давлат раҳбари Бишкекда бўлиб турибди ва «вазиятни қонуний ҳолатга қайтариш учун барча сиёсий кучлар билан музокара олиб бормоқда».


Kun.uz “Меҳр улаш” акцияси доирасида донорлик эстафетасини қабул қилиб олди\nAдлия вазирлиги бошлаб берган “Меҳр улаш” хайрия қон топшириш – донорлик акциясини Kun.uz қабул қилиб олди.\nЖаҳон cоғлиқни сақлаш ташкилоти тавсиясига биноан, аҳолининг қон ва қон препаратларига бўлган талабини тўлиқ қондириш учун ҳар 1000 кишига қон топширишлар сони 30та ва ундан ортиқ бўлиши керак.\nAҳолини қон компонентлари билан таъминлаш учун қон топширишлар сони аҳоли сонига нисбатан ҳар 1000 кишига камида 10тани ёки аҳоли сонига нисбатан 1 фоизни ташкил этиши зарур.\nРеспубликада бу кўрсаткич 2020 йилда ҳар 1000 аҳолига 5,8ни (0,58 фоиз) ташкил этди.\nМаълумотларга кўра, республикадаги бир кунлик қонга бўлган талаб 100 литрдан кўпроқни ташкил этади.\n“Донорлар камайиб бормоқда, беморлар ҳаёти учун қон зарур”\n“Ҳозирги кунда донорлар сони камайиб бораётгани сабабли “Меҳр улаш” каби хайрия қон қуйиш акцияларини ўзимиз ташкил қиляпмиз. Кунига тезкор жарроҳлик операциялари, туғуруқ, автоҳалокат ва ҳар хил фавқулодда вазиятлар бўлади. Шунда бизга қон керак бўлади. Захирадаги қон миқдори бўлмаса, биз беморга қон етказиб бера олмаймиз. Донорларнинг сони кўпайиб захирамиз ошиши керак”, — дейди Республика қон қуйиш маркази бўлим бошлиғи Зулфия Исмоилова.\n“Қон беришдан донорга қандай фойда?”\nЗулфия Исмоилова қон беришнинг фойдаларига тўхталиб ўтди.\n“18 ёшга тўлган шахслар қон топшириши мумкин бўлади, бунинг учун аввал “гемоглобин”ини кўрамиз. Ҳеч қандай сурункали касаллиги бўлмаган соғлом инсонлар донор бўлади.\nПандемия пайтида донор Covid-19 билан касалланган бўлса, унинг қон қуюқлиги ошиб боради. Биз донор қонини олганимиздан кейин қон алмашиниш жараёни яхшиланади, қон суюқлашади, қон айланиш тизимида ўзгаришлар бўлади. Ёшариш кузатилади, чунки янги қон ҳужайралари ишлаб чиқарилади”, — деди у.\nШунингдек, акция ташаббускорлари бу эзгу тадбир жамоатчилик орасида қўллаб-қувватланаётганини маълум қилишган. “Ушбу хайрли акция бир қатор давлат органлари ва муассасалари, нодавлат-нотижорат ташкилотлари, ОАВ ва жамоатчилик вакиллари томонидан яхши кутиб олиниб, қўллаб-қувватланмоқда.\nХусусан, Ички ишлар вазирлиги, Бандлик ва меҳнат муносабатлари вазирлиги, Уй-жой коммунал хизмат кўрсатиш вазирлиги, Инсон ҳуқуқлари бўйича вакил (Омбудсман), "Юксалиш" умуммиллий ҳаракати, “Кун.уз” интернет нашри, кўплаб блогерлар ва бир гуруҳ журналистлар ушбу акцияни қўллаб-қувватлаган ҳолда ҳайрихоҳ эканлигини билдиришди” дейилади Адлия вазирлиги Жамоатчилик билан алоқалар бўлими хабарида.\nЎз навбатида Kun.uz ўзбекистонликларни “Меҳр улаш” хайрия қон топшириш акциясида фаол бўлишга чақиради. Унутманг, сизнинг ҳиссангиз бошқа бир инсоннинг ҳаётини сақлаб қолиши мумкин.\nЖамоа бўлиб донорлик акциясида иштирок этишни хоҳловчилар қуйидаги рақамларга боғланиши мумкин:\n+ 998-71-250-14-25 Республика қон қуйиш маркази\n+998-98-367-40-06 Зулфия Исмоилова, Республика қон қуйиш маркази бўлим бошлиғи.\nИнсон аъзолари донорлиги бўйича қонун лойиҳаси ишлаб чиқилди. Депутатлар нимадан хавотирда?


Андрей Микляев «Локомотив»нинг ОЧЛдаги мақсадини ошкор қилди\n08:04 / 09.05.2017\n9 май куни Осиё чемпионлар лигасининг 6-туридан ўрин олган «Ал-Аҳли» (Дубай) ва «Локомотив» жамолари учрашуви олдидан «Локомотив» бош мураббийи Андрей Микляев ўз фикрларини билдириб ўтди.\n«Эртага иккала жамоани ҳам қизиқарли ва муҳим баҳс кутмоқда. Бу ўйинда гуруҳдан чиқишимиз масаласи ҳал бўлади. Бизни фақат ғалаба қониқтиради. «Ал-Аҳли»га эса дуранг ҳам етарли. Ўйлайманки, эртанги беллашувда жамоамиз чиройли ўйин кўрсатган ҳолда ғалаба қозонади ва гуруҳдан чиқади.\nОлдимизга бу йил Чемпионлар лигасида қўйилган вазифа — аввало гуруҳдан чиқиш. Биз ўтган йил чорак финалга қадар етиб боргандик, ўйлайманки, гуруҳдан чиқ олсак, бу йил ҳам шу натижани такрорлай оламиз.\nОЧЛда ҳар бир ўйин босим остида ўтади ва эртанги учрашув ҳам бундан холи эмас. Сафимизда 20 нафар яхши футболчи бор ва улар бир-бирларининг ўрнини тўлдира олишади» - дея гапириб ўтган Микляев.\nШунингдек жамоа ҳимоячиси Муҳаммад Коне ҳам учрашувга тўхтала туриб, ўз фикрларини айтган.\n«Фақат ғалабани кўзлаб ҳаракат қиламиз. Бизга бу ўйиндаги ютуқ жуда зарур. Бунинг учун ҳавонинг жуда иссиқлиги ҳам таъсир ўтказмаслиги керак. «Ал-Аҳли» кучли жамоа, лекин уларни Тошкентда мағлуб этганмиз. Эртага ҳам шу натижани такрорлашга ҳаракат қиламиз» - дея Коненинг сўзларини келтиради «Локомотив» расмий сайти.\nElmakon компанияси «Локомотив» футбол клуби билан ҳамкорлик қилади


Пайшанба мухлис минбари: Ичимдаги гаплар... / CHAMPIONAT.asia\n03:05Испания кубоги. “Барселона” охирги дақиқаларда гол ўтказди ва мағлубиятга учради 54 01:44Ва ниҳоят унга ҳам эътибор қаратишди. “Реал” Обамеянг учун 70 миллион евро тўламоқчи 14 01:25“Барселона” маош тўлаш бўйича жаҳонда биринчи ўринда (ФОТО) 19 01:05Испания кубоги. “Атлетико” ўз майдонида “Севилья”га ютқазди. “Валенсия” эса ғалаба қозонди 8 01:00Даҳшат! “Реал” ёзда Неймар—Левандовски—Азардан иборат янги трио тузмоқчи 29 01:00Спортчилар ижтимоий тармоқларда 6 00:45Зидан: Ҳамма Роналдуни яхши кўради 11 00:23Англия кубоги. “Челси” — “Норвич” Таркиблар маълум. LIVE 3 00:05Olamsport: Ўзбек боксчиси янгиланган рейтингда бешинчи ўринга чиқиб олди, Шоҳжаҳоннинг олдида қизиқарли таклиф пайдо бўлди 0 00:00Зидан Пересдан “Манчестер Сити” ўйинчисини сотиб олишини сўради 6 23:27“Ювентус”дагиларнинг боши қотди. Ўзил ёки Эриксен? 5 23:12Расман: Тео Уолкотт “Эвертон”га ўтди 16 22:40Санчес “МЮ”га ўтади. Шартнома шартлари аниқ бўлди 10 22:24“Манчестер Сити” бразилиялик Фредни харид қилади 5 22:08Тўпураридан айрилган “Бешиктош” “Лестер” ҳужумчисини сотиб олмоқчи 3\nПайшанба мухлис минбари: Ичимдаги гаплар...\nЛойиҳага кўра, шунба куни ўқувчиларга фикрлар учун мавзу берилади. Шу мавзудан келиб чиқиб юборилган энг сара фикрлар сайтимизда чоп этилади. Ундан ташқари, лойиҳанинг иккинчи қисми ҳам бўлиб, унга кўпчилик тушуниб етмаганлиги учун аввалги пайшанбада ҳеч нима чиқмади. Аслида СА томонидан бериладиган мавзудан ташқари, ўқувчилар ўзлари ихтиёр этган мавзу бўйича таҳлилий мақола юборишлари лозим. Шулар ичида энг яхшиси пайшанба куни Ичимдаги гаплар лойиҳасида чоп этилади. Бу сафар Улуғбек Худойбердиев ва Мусофир никидаги ўқувчимизнинг мақоласи мазмуни бир бўлгани учун уларни кетма-кетликда эътиборингизга тақдим этамиз.\nХудойберганов Улуғбек. Шахсан мен лойиҳанинг илк сонидаги фикрлардан таъсирландим. Қисман яхши тарафдан, қисман салбий. Нима учун деганда жуда ҳам кўпчилик каби ўзбек футболига ўта танқидий кўз билан қараш ҳам ярамайди. Ўзбекистон Республикаси бир мустақил давлат футбол учун 22 йилда нима қила олиши мумкун бўлса, шуни бажара олди деб ўйлайман. Эришган ютуқларимизни бир сарҳисоб қилиб чиқсак. Кўп нарсага эришдик. Жаҳон чемпионатига чиқа олмаётганимиз, бу иккинчи масала. Муҳими, ўтган йиллардан кўра бизда ўсиш бор, юксалиш бор. Бу сафар чиқмасак кейинги сафар чиқармиз, ҳар ҳолда шунга умид қилиб қоламиз. Энди футболимизни ривожлантириш йўлида ўз хулосаларимни айтадиган бўлсам. Ҳозирда аксарият инсонлар Миржалол Қосимовни лавозимидан озод қилиш ҳақидаги фикрларни илгари сурмоқда. Лекин бунга қўшилмайман, Миржалол Қосимовга 2018 йилга қадар имкон бериш керак. Қосимовга ишонч билдирсак, буни натижасини менинг назаримда 2015-йилги Осиё Кубогидаёқ кўрамиз. Бизда ҳозир муаммо Қосимовда эмас, терма жамоаларни тайёрлаш марказида. Ҳа, мен кўп ва хўп гапирилган мавзу Толибжонов ҳақида айтмоқдаман. Тўғри, бу ҳақда кўп эшитдик. Толибжонов инсон сифатида буюк шахс эканлиги ҳақида кўплаб мутахассислар айтишади, инкор этмайман. Бу инсоннинг ҳурматга лойиқ тарафи инсонларга ўрнак бўладиган қирралари балким ростдан ҳам одамгарчилик тарафлама юқоридир. Лекин бир нарсани тан олиш керак, Толибжонов хозирги куннинг ривожланган футболига баъзи жабҳаларда бироз тиши ўтмай қолмоқда. Нимага биздан ФИФА рейтингида бир поғона пастда турган Ж.Корея ўз ўртоқлик учрашувларини бир йил олдиноқ белгилаб олади-ю, биз кейинги ФИФА кунида ўртоқлик учрашувида ўйнармикинмиз деб бошимизни оғритамиз ? Энг аламлиси, биз ҳамиша муҳим белашувлар олдидан ўртоқлик учрашувларисиз қолиб кетаверамиз. Осиё Кубоги саралашида Вьетнам термаси биздан олдин Қатар билан ўйнади. Балки, биз Қатарга таклиф билан чиқганимизда қатарликлар Тошкентда ўйнашга ҳам рози бўлган бўлишарди. Биз ана шу ФИФА рейтингида Вьетнам каби 100 таликка кирмайдиган терма жамоани ҳам топа олмадик. Ёки Эрон билан ўйинни эсга олайлик. Қандай аламли мағлубият. Балки ҳеч бўлмаса Қирғизистон билан ўртоқлик ўйини бўлганида Эрон билан ҳеч бўлмаса дуранг ўйнармидик? Уни-буни қўйинг, биз ҳатоки Қатардаги баҳс кундузги соат 15:30га белгиланганида буни бир неча ҳафта олдин билган тақдирда ҳам ҳеч нарса қила олмадик. Австралия олимпиячилари эса Тошкентдаги ўйин вақтини ана шу ўйин кунидаёқ ўзгартира олишди. Бир мутахассисдан бу ҳақда сўраганимда, улар “Австралиянинг менежери зўр-де”, деб жавоб берган эдилар. Ана гап нимада. Бизнинг мана шундай зўр менежеримиз йўқ. Эрон терма жамоаси К.Кейрушни қаранг. Истаса ўйин вақтини, истаса ҳакамни алмаштирди. Шунинг учун биз легионер менежер олишимиз керак. Четдан бизга Ди Маттео ёки Хиддинк келмайди-ку, ўзимиздаги Тачмурод Агамуродов қатори ўртамиёна мураббий келади. Марказни бошқара оладиган тажрибали менежер ўртоқлик ўйинларини кўзини юмиб белгилаб ташласин. Раҳбар Ф0ИФА ва ОФКга гапини ўтказа олсин. Терма жамоа бош мураббийи ўзи хоҳлаган таркибни ҳамиша текшира олсин. Қўрқмасдан экспериментлар ўтказсин. Ана шунда биз кўп нарсага эришамиз. Айтмоқчи бўлганларим шу!\nХудди шу мазмундаги мавзуда Мусофир никидаги фойдаланувчимиз ҳам хат йўллаган. Таклифни қисқартирилган кўриниши қуйидагича кўриниш олди.\n.... Борди-ю терма жамоа бош мураббийи бўлиб яна Қосимов қоладиган бўлса, у ҳолда Қосимов олдига терма жамоани Осиё Кубогида фақат медаллар учун курашиш вазифасини қатъий талаб этиб қўйилиши ва фақат ва фақат терма жамоадагина фаолият олиб бориши шарт деб белгилаш керак. Мен на Абрамовчи, на Қосимовчи. Фақат терма жамоага ким бош мураббий бўлса ҳам, терма жамоанинг ўзидагина ишлаши шарт. Абрамовга олимпия терма жамоаси ва МТЖни беришди. Натижада ОТЖ чўкиб кетди, Терма жамоани эса "чўктирмасин деб" ишдан бўшатиб қўя қолишди. Қосимов ҳам иккита кемани ушлайман деб аввалига “Бунёдкор”ни ОЧЛда "чўктирди", кейин эса терма жамоа Иордания тўсиғида "синиб" қолди. ЎФФ раҳбарлари шу вақтгача доимий хатони ҳар йили такрорлаб келишмоқда. Яъни, терма жамоани бошқарган мураббий “Пахтакор”ни бошқариши мумкин эди. Ҳозир эса “Бунёдкор”ни бошқаряпти. Қолаверса, терма жамоа мураббийлари штаби бирорта пичоққа илинадиган кашфиёт қилишмади. Воҳид Шодиев ва Сардор Рашидовни ҳисобга олмаганда. Қачонгача терма жамоа фақат Тошкентдаги учрашувлардагина футболчи қидиради? Қачонгача вилоятларга чиқиб истеъдод қидиришга эринишади? Селекция марказлари қайси футболчини кашф қилди? Нега терма жамоа мураббийлар штаби ЎФФга қатъий талаб қўя олмайди? Нега ФИФА кунини кутиб ўтиришади-ю, ўша кун келганида ҳам спарринг рақиб бўлган жамоа "сўнгги паллада" рад қилади? Ахир дунёни бошқа терма жамоалари ФИФА кунини кутмасдан ҳам ўртоқлик учрашувлари ўтказишяпти-ку, қолаверса, асосий футболчилари ҳам бизни "юлдузларимиз"дек ФИФА куни эмас демасдан, терма жамоалар учрашувларида қатнашишяпти.\nҚолаверса, барча терма жамоаларнинг мураббийлар штабидаги мураббийлар фақат терма жамоалар билан ишлашни талаб қилиш шарт. Чунки улар, ҳам клуб, ҳам терма жамоалар билан бўлиб тузук-қуруқ футболчи кашф эта олишмаяпти. Фақат ўз қўл остида ўйнайдиган футболчиларнигина терма жамоаларга таклиф қилишади холос.


Ёшларни «Уста-шогирд» усулида тайёрлаш учун 1 миллиард сўм миқдорида маблағ ажратилади - UzTV New York, Inc.\n12/07/2017 | Filed under: CULTURE,UZ TV NEWS | Posted by: admin\nФарғона ҳунармандларининг қўл меҳнати асосида яратилаётган маҳсулотлари дунё бозорида ўз ҳаридорларига эга. Дурдонага айланган тупроғи, кўзни қамаштирувчи ипаклари, нафис атласи, халқимизнинг турмуш тарзи, қадриятлари тимсоли бўлган ҳунармандчилиги қизиқиш ва эътирофларга сазовор бўлмоқда.\nЎзбекистон Республикаси Президентининг «Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида»ги Фармони соҳанинг янада такомиллашишига замин яратди. Халқ бадиий ҳунармандчилиги ва амалий санъатининг кўп асрлик анъаналарини сақлаб қолиш, ҳунармандларга янги-янги имтиёз ва имкониятлар яратишга қаратилган мазкур Фармонда истиқболли лойиҳалар кўзда тутилган. Мухбиримиз шу ҳақда вилоят ҳунармандлар уюшмаси раҳбари Мирзарасул Мирзааҳмедов билан суҳбатлашди.\nБугунги кунда ҳунармандчилик туризмнинг ажралмас қисмига айланди. Қадим шаҳарларимиз кўрки, мамлакатимизнинг экологик табиатига ҳамоҳанг яратилаётган ҳунармандчилик намуналари сайёҳларни мафтун этмоқда. Фармонда кўзда тутилганидек, ҳунармандчиликни ривожлантиришнинг асосий йўналишларидан бири сифатида белгиланган ер майдонлари ва бинолар ажратиш, муҳандислик-коммуникация тармоқларига улаш, имтиёзли кредитлар бериш, ҳунармандчилик маҳсулотларини сотиш ва экспорт қилиш, шунингдек, республикамизнинг туман ва шаҳарларида ҳунармандчиликни ривожлантириш марказларини ташкил этиш ва «Уста-шогирд» мактаблари фаолиятини такомиллаштириш туризм ривожида ҳам аҳамиятлидир.\nҲунармандчилик фаолияти маҳсулотлари (товар, иш, хизматлар)ни ишлаб чиқариш ва сотишда қатъий белгиланган солиқ тўловидан, ёшга доир пенсия ва нафақа олувчилар бюджетдан ташқари Пенсия жамғармасига суғурта бадали тўловидан озод этилади. Жойларда рўйхатдан ўтган ва фаолиятини амалга ошираётган ҳунармандлар дастлабки икки йил мобайнида бюджетдан ташқари Пенсия жамғармасига белгиланган суғурта бадалининг 50 фоизини тўлайди. Шу билан бир қаторда, ҳунармандларга ўз маҳсулотларини экспорт қилишдан тушган хорижий валютани эркин тасарруф этиш, банк ҳисоб рақамларидан чет эл валютасини нақд шаклда ечиб олиш ҳуқуқи берилмоқда. Бунда хорижий мамлакатларда ўтказиладиган кўргазма, фестиваль, ярмаркаларда ҳунармандчилик маҳсулотларини экспорт шартномаларини тузмаган ҳолда сотиш мумкин, бунда олинган даромад экспорт тушуми ҳисобланмайди. Шу билан бирга, ҳунармандларга ташқи реклама воситаларини жойлаштиришда маҳаллий бюджетга тўланиши белгиланган тўловларнинг 50 фоизи миқдорида имтиёз бериш жорий этилмоқда. Ўз фаолиятини амалга ошириш учун имтиёзли тартибда жой ажратиш масаласига алоҳида эътибор қаратилган. Бунда улар томонидан давлат мулкини ижарага олишда ижара тўлови белгиланган энг кам тўловнинг 50 фоизи миқдорида белгиланади.\nФармонда кўзда тутилган “Уста-шогирд” анъаналарини ривожлантирилиши, ҳунармандлар томонидан тақдим этилаётган лойиҳалар учун берилаётган имтиёзлар ҳақида ҳам маълумот берсангиз.\n2018-2019 йилларда ёшларни «Уста-шогирд» усулида ўқув дастурлари бўйича тайёрлаш учун Бандликка кўмаклашиш давлат жамғармаси ҳисобидан 1 миллиард сўм миқдорида маблағлар берилиши кўзда тутилган. Бу маблағлар ҳунармандларнинг асбоб-ускуна сотиб олиши, фаолиятини кенгайтириши, эртамиз эгаларига ҳунар ўргатиш учун қулай муҳит ва шароит яратилишига қаратилган. Бир кредит олувчига бериладиган кредит ҳажми энг кам иш ҳақининг 300 баробаригача бўлган миқдорда, кредит муддати олти ойлик имтиёзли даврни ҳисобга олган ҳолда 2 йилни ташкил этади. Бундан ташқари, Бандлик ва меҳнат муносабатлари вазирлиги ҳузуридаги Жамоат ишлари жамғармасининг маблағлари ҳисобидан «Микрокредитбанк» акциядорлик тижорат банкига аҳолининг ҳунармандчилик, оилавий тадбиркорлик ва касаначиликдаги бандлигини ошириш, имтиёзли микрокредитларни ажратиш мақсадлари учун ҳажми 50 миллиард сўм миқдорида йиллик 2 фоизлик ставкада кредит ресурслари ажратилади. Вилоятимизда 1313 нафар ҳунармандлар фаолият кўрсатади. Уларнинг ҳар бири ўз йўналишига эга. Савдо саноат палатаси ва “Хунарманд” уюшмаси, иқтисодиёт бошқармасининг шаҳар ва туманлардаги бўлимлари лойиҳасига эга ҳунармандлар билан суҳбатлашиб, 2018 йил 01.01 кунгача кредит олиш учун бизнес лойиҳаларни туман ва шаҳарлардаги Тадбиркорликка кўмаклашиш унитар корхоналари тайёрлаб худудий Комиссияга хамда 2018 йилнинг биринчи чорагида “Микрокредитбанк” томонидан кредит ажратиш учун тақдим этишлари лозим. Фармонга илова тарзида вилоятда йиллик ишлаб чиқариш қуввати 53894,8 млн. сўм бўлган умумий қиймати 12423,5 млн сўмлик 304 та лойиҳа киритилган бўлиб, мисгарлик, заргарлик, темирчилик, туникачилик, ёғоч ўймакорлиги каби 34 та йўналишларнинг ҳар томонлама ривожланишига хизмат қилади. Ҳунармандларнинг ўз маблағи 4622,5 млн сўмни ташкил қилади. “Микрокредитбанк” томонидан 7 фоизли имтиёзли кредит асосида 7801,0 млн сўм маблағ берилиши кўзда тутилмоқда. Бу лойиҳалар орқали 603 та янги ишчи ўринлар яратилади. Лойиҳалар 2018 йилнинг иккинчи чорагидан ишга туширилиши лозим.\nБугунги кунда сайёҳларни ўзига жалб қилиб келаётган ҳудудларда ҳунармандлар бозори қурилиши белгиланган эди.\nРиштон туманида “Хизр бува” зиёратгоҳининг реконструкция қилиниши ва ҳудудда кулоллар учун ёпиқ бозор ташкил этилиши белгиланган. 2018 йил давомида бозорни шарқона усулда безатиш, сайёҳларга сифатли хизмат кўрсатиш шароитини яратиш, ошхона, дам олиш жойлари бунёд этилиши, йўллар, аҳоли яшаётган ҳудуднинг талаб даражасида бўлиши учун реконструкция ишлари олиб борилади. Аммо ҳали маблағ ажратилгани йўқ. Қўқон шаҳрида эса ҳудуд ҳунармандлари маскани қурилиши учун маблағ ажратилган бўлса-да, жой масаласи ҳал этилмаган. Ҳозирда соҳа мутахассислари билан музокаралар олиб бориляпти.


НУРАФШОНДА ДАБДАБАСИЗ ТЎЙ БЎЛДИ — 21asr.uz\nДавлатимиз раҳбари Шавкат Мирзиёев пойтахтимизнинг Олмазор туманига ташрифи чоғида оила қуриш арафасида бўлган ёшларга, нодавлат-нотижорат ташкилотлари, маҳалла, диний идора ва сиёсий партияларга тўйларни ихчам ва камхарж ўтказиш борасида таклиф-мулоҳазаларини айтган эди.\nДарҳақиқат, айни пайтдаги чора-тадбирлар тезда амалий натижа бермаcлигини барчамиз англаб турибмиз. Бунинг учун ойлар, йиллар керак. Аввал кичик маросимларни дабдабасиз ўтказиб, уларни намуна қилган ҳолда одамлар онгига аста-секин сингдира бориш, шу орқали кўникма ҳосил қилиш мақсадга мувофиқдир.\nАна шундай эзгу ва хайрли мақсадни кўзлаган O‘zLiDeP Нурафшон шаҳар Кенгаши яқинда 50 кишилик ихчамлаштирилган суннат тўйга бош-қош бўлди.\n— Мазкур саъй-ҳаракат партиямизнинг нодавлат-нотижорат ташкилотлари билан ҳамкорликда амалий ишлар олиб бораётганига бир мисол, – дейди O‘zLiDeP Нурафшон шаҳар Кенгаши депутати Зарнигор Сафарова. – Тўйни шаҳар ҳокимлиги кўмагида ташкил қилдик. Жумладан “Қумариқ” маҳалла фуқаролар йиғини аҳолиси билан учрашув ўтказдик, яқиндан танишиб, суҳбатлашдик, муаммоларини ўрганиш асносида уларни ҳал этишга интилдик. Инчунин, маҳалланинг Шабнам кўчасида яшовчи кам таъминланган — бири боқувчисини йўқотган, бири ногиронлиги сабаб фарзандларининг суннат тўйини ўтказа олмаётган икки оиланинг нияти амалга ошди. Зеро, “Одамларнинг дарду ташвишларини ўйлаб яшаш – одамийликнинг энг олий мезонидир”, деган эзгу ғоя ортидан эҳтиёжманд кишиларга ёрдам берилмоқда.\nТўйболалардан бири Мадиёрнинг онаси Турсуной Аллаберганова маҳалланинг фаол ва жонкуяр аъзоларидан бири. Қармоғида 3 нафар вояга етмаган фарзанди бор. Ёлғиз ўзи уларга ҳам она, ҳам ота...\n– Тўғриси, рўзғордан орттиролмасдим. Уч жонни боқиш эса осон эмас. Кўнглимга тугиб юрган орзуим амалга ошишида ёрдам қўлини чўзганларнинг барчасини чин дилдан алқайман. Илоҳим, умрлари узоқ бўлсин!\nЯна бир тўйбола Журъатбекнинг отаси Раҳмонберди Султонов эса йиққан-терганини шу фарзандига атаб юрибди.\n— Еган оғиз уялар, дегандек озми-кўпми тўйларда қатнашдик, одамларнинг ошини едик. Ота-она учун ўғлининг даврада тенгдошлари билан кулиб-ўйнаб юрганини кўришдан ўзга бахт борми?! Шу бахтни улашган, тўйнинг барча харажатини бўйнига олган ҳомийлар, маҳалла-куй, қўни-қўшнилардан миннатдормиз. Ҳақиқатан, маҳалла, балки, бутун шаҳарга намуна қилиб кўрсатишга арзирли тўй бўлди десак, муболағага йўймайсиз. Маросимда меҳмонлар 50 кишидан ошмади, ихчам ва файзли ўтди.\nАлбатта, тўй обод жойга ярашади. Обод қишлоқдан эса шоду хуррамлик аримайди. Шу маънода Нурафшон шаҳрида ҳам фаровонликка катта эътибор қаратилмоқда. Хусусан, бугун “Дегантепа” маҳалла фуқаролар йиғинида “Обод қишлоқ” дастурини амалга ошириш бўйича амалий жараёнлар бошлаб юборилган. Дастлаб ҳашар йўли билан аҳолининг томорқалари, кўча ариқлар тозаланиб, хонадонлар тевараги тартибга келтирилди. Ҳашарда шаҳардаги корхона ва ташкилот раҳбарлари, ишчи-ходимлар, маҳалла фаоллари ҳамда ёшлар иштирок этишяпти.\n— Ободлик қаердан бошланади, аввало, кўнгимиздан, қолаверса, ўз уйимиз, маҳалла-кўйимиздан бошланади-да, — дейди Нурафшон шаҳар ҳокими Усмон РАҲИМОВ. — Шу маънода “Обод қишлоқ” дастури доирасида “Дегантепа” маҳалла гузари янги биноси барпо этилиши, барча қулайликларга эга 130 ўринли мактабгача таълим муассасаси қурилиши ва 2-умумтаълим мактаби тўлиқ қайта таъмирланиши, аҳолига енгиллик яратиш мақсадида автобус қатнови йўлга қўйилиши олдимизда турган энг муҳим вазифалар ҳисобланади. Айни пайтда мазкур ҳудуд аҳли учун 5,5 километр йўлда асфальт ётқизиш ишлари ўз якунига етмоқда, насиб этса, яна бир ойдан кейин бу ерга келсангиз, бутунлай бошқа бир гўзал манзарага гувоҳ бўласиз.\nТалаба-ёшлар билан юзма-юз


Ўзбекистондан Россияга булғор қалампири ва помидор олиб кириш вақтинчалик таъқиқланди - Agronet.uz\nМуаллиф Агроном 27.11.2020\nЖорий йил 25 ноябрь куни Россия Федерациясининг Ветеринария ва фитосанитария бўйича федерал хизматининг (Россельхознадзор) расмий веб-сайтида Ўзбекистон Республикасидан Россия Федерациясига булғор қалампири ва помидор маҳсулотларини кириб келиши учун вақтинчалик таъқиқ қўйилгани тўғрисида мақола чоп этилган.\nУшбу таъқиқ фақатгина Фарғона вилоятидан экспорт қилинувчи маҳсулотларга тааллуқли экани қайд этилган.\nБирламчи ўрганишлар кўрсатдики, Фарғона вилоятидан юборилган булғор қалампири (4 кг.) ва помидор (6 кг.) маҳсулотларининг намуналарида “Россельхознадзор” лаборатория таҳлилларига кўра, “Tomato brown rugose fruit virus” вируси аниқланган.\nМазкур хабардан сўнг Вазирлар Маҳкамаси ҳузуридаги Ўсимликлар карантини давлат инспекцияси раҳбарияти томонидан “Россельхознадзор” раҳбарияти билан тезкор равишда онлайн музокаралар ўтказилди.\nМузокаралар натижасида, мазкур таъқиқни қисқа муддатларда ечиш мақсадида маҳсулотлар етиштирилган ҳудуддаги барча иссиқхона ва экин майдонларида ўсимликлар карантини назорати ўтказилиши ва мазкур касалликни ҳамкорликда ўрганишга келишилди.\nҚайд этиш лозимки, “Tomato brown rugose fruit virus”, яъни помидорнинг жигарранг буришиш вируси шу пайтгача Ўзбекистон ҳудудида аниқланмаган.\nМазкур ҳолат юзасидан Ўсимликлар карантини давлат инспекцияси вакилларидан махсус Ишчи гуруҳ тузилиб, шу куннинг ўзида Фарғона вилоятига юборилди.\nМанба: «Ўздавкарантин» инспекцияси ахборот хизмати (karantin.uz)


Нью-Йоркда дунё машварати бўлиб ўтмоқда | www.ziyouz.uz\nБош саҳифа ЯнгиликларНью-Йоркда дунё машварати бўлиб ўтмоқда\nНью-Йорк шаҳрида БМТ Бош Ассамблеясининг 72-сессияси ўз ишини давом эттирмоқда. Мазкур йирик сиёсий тадбирда БМТ фаолиятини ислоҳ этиш, дунё ҳамжамиятин янги ривожланиш мақсадлари йўлида бирлаштириш, терроризм ва сепаратизм кўринишидаги ҳаракатларга барҳам бериш каби масалалар муҳокама қилинмоқда.\nШавкат Мирзиёев: БМТ босқичма-босқич ислоҳ қилиниши лозим\nЎзбекистон Президенти Шавкат Мирзиёев кўплаб давлат раҳбарлари қаторида 19 сентябрь куни Бош Ассамблеясининг 72-сессияси умумий музокараларида нутқ сўзлади.\n“Жамиятимизда сиёсий фаоллик ортиб бормоқда, барча соҳаларда чуқур ислоҳотлар амалга оширилмоқда. Улардан кўзланган мақсад – “Инсон манфаатлари ҳамма нарсадан устун” деган оддий ва аниқ-равшан тамойилни амалга ошириш устувор аҳамиятга эга бўлган демократик давлат ва адолатли жамият барпо этишдан иборат”, – деди Президент Шавкат Мирзиёев ўз чиқишида.\nИқтисодиёт, сиёсат ва бошқа жабҳалардаги ислоҳотлар хусусида маълумот берган давлатимиз раҳбари “Ишончимиз комил: халқ давлат органларига эмас, балки давлат органлари халқимизга хизмат қилиши керак”, – деб таъкидлади.\nПрезидент Шавкат Мирзиёев БМТ бундан кейин ҳам халқаро муносабатларда ҳал қилувчи ўрин тутиши, айни чоқда, тизим босқичма-босқич ислоҳ қилиниши лозимлигига урғу берди.\n“Ўзбекистон ушбу ташкилотнинг босқичма-босқич ислоҳ этилиши тарафдоридир. Биз Хавфсизлик Кенгашини бугунги кун талабларига мос равишда кенгайтириш зарур, деб ҳисоблаймиз. Бирлашган Миллатлар Ташкилотининг янги раҳбарияти томонидан ташкилотни бошқариш тизимини такомиллаштириш бўйича амалга оширилаётган тадбирларни қўллаб-қувватлаймиз”, – деди Ш.Мирзиёев.\nШунингдек, давлатимиз раҳбари ўз чиқишида Ўзбекистоннинг ташқи сиёсати, минтавақий сув муносабатлари, Орол муаммоси, Афғонистондаги вазият, терроризмга қарши кураш масалалари тўхталиб ўтган.\nИлҳом Алиев: БМТ резолюциялари ижроси бўйича санкциялар жорий этилиши керак\nБМТ Бош Ассамблеяси сессиясида маъруза қилган Озарбойжон Президенти Илҳом Алиев эса ташкилот томонидан қабул қилинган резолюцияларни бажармаган давлатларга қарши санкция жорий этишни таклиф этди. Масалан, Озарбойжоннинг Арманистон томонидан босиб олинган ҳудудларини бўшатиш ҳақида БМТнинг тўртта резолюцияси қабул қилинган. Аммо ҳеч қандай жавобгарлик йўқлигини билгани боис Ереван мазкур ҳужжатларни бажармай келмоқда.\nПрезидент Илҳом Алиев БМТ ҳужжатларини амалга татбиқ этишнинг реал механизмларини ишлаб чиқиш вақти аллақачон келганини таъкидлади. Қайд этилишича, БМТ нуфузли ташкилот бўлиб қолиши, Арманистон каби давлатлар у қабул қилган ҳужжатларни бажариши лозим.\nХалқаро ҳужжатлар ижроси борасида иккиёқлама стандартлар ҳам кузатилмоқда. Халқаро ҳамжамият Арманистоннинг резолюцияга риоя қилмаётганига ҳам кўз юммоқда.\nОзарбойжон раҳбари мамлакат ташқи сиёсати, замонавий ўзгаришларга алоҳида тўхталган.\n“2011 йили Озарбойжон БМТ Хавфсизлик Кенгашининг муваққат аъзоси этиб сайланди. Ўшанда Озарбойжонни ёқлаб 155 мамлакат овоз берди. Кўплаб аъзо мамлакатлар Озарбойжон ва унинг сиёсатини қўллаб-қувватлашини билдирди. Бу – 20 йиллик мустақил давлат учун катта ютуқдир. Озарбойжон дунёда мультикультурализм марказларидан бири саналади. Мультикультурализм – Озарбойжон давлат сиёсатидир. Озарбойжонда барча этник ва диний гуруҳ вакиллари аҳилликда яшамоқдалар. 2016 йил Озарбойжонда “Мультикультурализм йили”, 2017 йил эса “Ислом бирдамлиги йили” деб эълон қилинган”, – деди Илҳом Алиев.\nДональд Трамп: Давлатларнинг кучли иттифоқи зарур\nБМТ минбарида нутқ сўзлаган АҚШ Президенти Дональд Трамп эса дунё тинчлиги учун кучли мустақил мамлакатлар коалицияси зарурлигини айтган.\n“Бу ҳамкорлик ва муваффақият асосидир. Кучли, мустақил миллат мамлакатнинг турли қадриятлар билан ривожланишига имкон яратади. Давлатлар якка ҳолда мавжуд эмас, улар бир-бирини ҳурмат қилган ҳолда елкама-елка иш олиб бориши лозим. Кучли мустақил миллатлардан иборат коалиция – муваффақият омили”, – деган АҚШ раҳбари.\n“АҚШ ўта сабрли, АҚШ кучли, лекин бизни ўзимизни ҳимоя қилишга ёхуд иттифоқдошларимизни ҳимоялашга мажбур этишса, Шимолий Кореяни тўлалигича йўқ қилиб ташлашдан бошқа чорамиз қолмайди”, – деган АҚШ Президенти.\nД.Трамп, шунингдек, ўз нутқида БМТнинг барча аъзолари Украинадан тортиб Жанубий Хитой денгизигача бўлган давлатлар суверенитетини ҳимоя қилишлари лозим, деб айтган.\n“Биз ҳуқуқ, чегара ва маданиятга доир ҳурматни қўллаб-қувватлашимиз ва тинч-тотув ҳамкорликни йўлга қўйишимиз лозим”, – деб таъкидлаган Д.Трамп.\nЭслатиб ўтамиз, Бош Ассамблеянинг олий сиёсий музокаралари 19-25 сентябрь кунлари ўтказилади.\nБМТ Бош Ассамблеяси умумий сиёсий музокаралар ўтказиладиган халқаро форум ҳисобланади ва Нью-Йоркдаги бош қароргоҳда ўтказилади. Халқаро сиёсий анжуман давомида БМТга аъзо давлатлар делегация раҳбарлари дунё ҳамжамияти олдида турган асосий хавф-хатарлар, халқаро ва минтақавий инқирозлар хусусида фикр алмашадилар.\n← Аввалги Аввалги Таниқли шоир ва таржимон Усмон Қўчқор вафот этди\nКейинги → Кейинги: Ўзбекистонда илк бор “Falling Walls Lab” танлови ўтказилди


15.02.2018 14:38 0 2446\nКеча, 14 февраль куни соат 15:10 ларда Тошкент шаҳар Юнусобод туманида йўл-транспорт ҳодисаси қайд этилди.\nАниқланишича, 1989 йилда туғилган, вақтинчалик ишсиз фуқаро Ю.Д. «Матиз» автомашинасида пиёдани уриб юборган. Жабрланувчи Мудофаа вазирлиги ходими бўлган. Пиёда олган тан жароҳати туфайли ҳарбий госпиталга ётқизилган.\nҲозир мазкур иш юзасидан тергов-суриштирув ҳаракатлари олиб борилмоқда.


Банда ҳам фақиҳ, ҳам сўфий бўлиши керакми?19.04.2017\nАссалому алайкум, устоз! Молик раҳматуллоҳи алайҳнинг шундай деганлари ривоят қилинган экан: “Ким сўфий бўлса-ю, фақиҳ бўлмаса, зиндиқ бўлибди. Ким фақиҳ бўлса-ю, сўфий бўлмаса, фосиқ бўлибди. Ким иккисини жамласа, муҳаққиқ бўлибди”. У зотнинг бу сўзларини бизга шарҳлаб берсангиз!\nВа алайкум ассалом. “Зиндиқ” сўзи “зандақа”дан олинган бўлиб, луғатда “тор” маъносини англатади. Зиндиқ ўз нафсини тангликка олиб борган бўлади. Бу сўзнинг истилоҳий маъноси “охират куни ва Аллоҳнинг ваҳдониятига ишонмайдиган кимса”дир. Демак, бу борада “зиндиқ” сўзи “мулҳид” ва “даҳрий” сўзлари билан муродиф (синоним) саналади. Жумҳур уламолар фикрича, “зиндиқлик” Исломни ошкор қилиб, куфрни беркитишдир. Яъни, зиндиқ ташқи кўринишдан мусулмонга ўхшаса-да, аслида қалбидаги куфрни беркитиб юради. Дусуқийга кўра, бу сўз аввалда “мунофиқ” маъносида қўлланилган. Фуқаҳолар ҳам мунофиқни “зиндиқ” дейишган.\nИмом Молик раҳматуллоҳи алайҳи бу қавлида “зиндиқ”ни “мунофиқ” маъносида қўллаган бўлса керак. Зеро, фиқҳ илмини билмаслик банданинг кофир бўлишига сабаб бўла олмайди. Банда тили билан Аллоҳнинг ёлғизлигига ва Муҳаммад соллаллоҳу алайҳи ва саллам У Зотнинг Расули ва бандаси эканига гувоҳлик берса, мусулмон саналади. Аммо Молик ибн Анас қавлида айтилишича, ким сўфий бўлса, тариқат йўлига кирса, аммо фиқҳни – дин асослари ва ибодатларни тўғри бажариш қоидаларини ўрганмаса, у мукаммал мўмин эмас. Сабаби фақат қалбни поклаш, зикр-тасбеҳ ва дуо-истиғфор билангина банда имони комил бўла олмайди. Бунинг учун унинг ақидаси, қилаётган амаллари, жумладан, ўқиган намози, тутган рўзаси ва бошқа ибодатлари шариатда кўрсатилганидек бажарилиши лозим. Бу ерда фақат сўфийлик йўналишидан кетиб, руҳий тарбияга бор эътиборини қаратиб, амалларнинг зоҳирий жиҳатига аҳамият бермасликдан қайтарилмоқда.\n“Ким фақиҳ бўлса-ю, сўфий бўлмаса, фосиқ бўлибди” деган қавли фақат фиқҳни қаттиқ ушлаб, амалларнинг зоҳирий жиҳатларини энг нозик жиҳатларигача ўрганиб, аммо руҳий тарбияга эътиборсизлик қилиш, қалбни поклаш, Аллоҳни зикр қилиш ва шу каби ишлардан узоқ бўлиш ҳам банда имони ноқислигидандир, маъносини англатади. Зеро, амални тўғри бажариш билан бирга унинг руҳий тарафларига ҳам эътибор қаратиш керак. Масалан, намозни олайлик. Намозни тўғри ўқиш қоидалари, ундаги фарз, вожиб, суннат ва мустаҳаб амалларни билиш билан бирга намозда хушуъ билан туриш, Аллоҳни кўриб тургандек ибодат қилишга ҳам эътибор бериш лозим. Демак, банда амалларнинг ҳам ботиний, ҳам зоҳирий жиҳатларга аҳамиятли бўлиши талаб этилади.\nИмом Молик ибн Анас раҳматуллоҳи алайҳнинг “Ким иккисини жамласа, муҳаққиқ бўлибди”, деган қавли ҳам фиқҳ, ҳам руҳий тарбия бобида устун бўлган мўмин ҳақиқий олим, муҳаққиқ, тўғри йўлдаги банда саналади, маъносини англатади. Валлоҳу аълам!\nАссалому алайкум, устоз! Молик раҳматуллоҳи алайҳнинг шундай деганлари ривоят қилинган экан: Ким сўфий бўлса-ю, фақиҳ бўлмаса, зиндиқ бўлибди. Ким фақиҳ бўлса-ю, сўфий бўлмаса, фосиқ бўлибди. Ким иккисини жамласа, муҳаққиқ бўлибди. У зотнинг бу сўзларини бизга шарҳлаб берсангиз!


23 май 2022, Тошкент вақти: 16:49\nO’zLiDeP Фарғона вилояти Кенгаши раиси ўринбосари Ҳалимжон Раҳмонов(чапдан биринчи)\nПартиянинг оммавий тарғибот тадбирларида қатнашган Тошкент Ахборот технологиялари университетининг Фарғона вилоят филиали талабасининг иддао қилишича, байроқ кўтаришга жалб қилинган йигирмадан ортиқ талаба тадбирларда оч қолган:\n“Вилоятдаги Қўқон шаҳри ва яна тўққизта тумандаги тадбирларда байроқ кўтарувчи бўлиб қатнашдик. Лекин ҳар куни кечқурун Фарғонадан автобусда узоқ районларга олиб боришади, беш-олти соат юрамиз, қоринлар оч қолади, лекин ҳеч ким бир нарса олиб бермади. Оч бориб, оч қайтдик. Биз партия аъзоси эмасмиз-ку, лекин партиянинг тарғибот ишларида қатнашишга мажбур қилиндик”.\nO’zLiDeP Фарғона вилояти Кенгаши раиси ўринбосари Ҳалимжон Раҳмонов Озодлик билан суҳбатда имзо йиғишда камчиликлар борлигини тан олар экан, талабаларнинг тадбирларда оч қолдирилганини инкор қилди:\n“Имзо йиғиш талаби қандай бўлган бўлса, ўшандай тартибда ташкиллаштирдик. Бир хил рангдаги ручкада ёзилиши, бир хил талаб ва меъёрлар бўлишини, балки қайта кўриб чиқиш керакдир, танқиддан ҳам тўғри хулоса чиқариш керак. Албатта яна бир кўриб чиқиш керак, буни раҳбариятга етказамиз. Тадбирларимизда қатнашган талабаларнинг оч қолгани эса нотўғри хабар. Шахсан ўзим талабаларни овқатлантириб, қараганман. Бундай хабар ижтимоий тармоқларда ҳам чиққан эди. Талабаларнинг ўзлари келиб, Ҳалимжон ака биз ҳам эътироз билдириб, видео қилайлик деганида, майли қўяверинглар деган эдим. Талабаларни бирор марта ҳам оч қолдирган эмасмиз”.\nУнга кўра, сайловлар "янги Ўзбекистон халқининг ўсиб бораётган сиёсий тафаккурини, ижтимоий фаоллиги ва маданий савиясини яққол намоён этади".


Maxam-Chirchiq - КИМЁГАРЛАР САРОЙИ 60 ЙИЛЛИК ЮБИЛЕЙИНИ НИШОНЛАДИ\nКИМЁГАРЛАР САРОЙИ 60 ЙИЛЛИК ЮБИЛЕЙИНИ НИШОНЛАДИ\n“Maxam-Chirchiq” АЖнинг Кимёгарлар саройи ўтган ҳафтада ўзининг 60 йиллик юбилейини нишонлади. Бу санага бағишлаб ўтказилган тантанали тадбирда сарой ижодий жамоасини Тошкент вилояти ҳокими ўринбосари О.А. Парпибоева, Чирчиқ шаҳар ҳокими Қ.Б. Рашитов, корхона Бошқарув раиси Ҳ.А. Сайдахмедов, ишлаб чиқариш бўйича директор И.Ш. Умаров табриклашди ва эсдалик совғалари топширишди. Бадиий қисмда сарой ижодий гуруҳлари томонидан тайёрланган концерт дастури намойиш этилди.\nКимёгарлар саройига тамал тоши 1949 йилда корхонамизнинг ўша вақтдаги раҳбари Леонид Аркадьевич Костандов томонидан қўйилган. Айнан Костандовнинг ташаббуси билан Чирчиқ шаҳрида муҳташам маданият саройи барпо этиш тўғрисида рухсат олинган, 1951 йилда қурилиш ишлари бошланган. 7 йил давомида корхона ишчи-хизматчилари томонидан барча қулайликларга эга, ўзига хос андозага эга бўлган, кўркам сарой битказилди. Унинг очилиш маросими 1958 йил 28 апрель куни ўтказилди. Очилиш маросими якунида корхона директори Иван Георгиевич Анисимкин қизил тасмани қирқиб берди ва Кимёгарлар саройи расман ўз фаолиятини бошлади.\nКимёгарлар саройида катта ва кичик томоша заллари, 20 та машғулот синфлари, рақс майдончаларига мавжуд. Энг асосийси – бу маскан бой маданий анъаналарга эга.\nБу маданият ўчоғида халқ ижодиётининг турли йўналишлари ривожланиб бормоқда, бир қатор истеъдодлар ўз ижод йўлларини мана шу жойдан бошлашган.\n60 йиллик тарихга эга бўлган Кимёгарлар саройининг корхонамиз фаолиятида ўрни беқиёс. Бу маданият маскани корхонамиз ва шаҳримизнинг қалби, десак муболаға бўлмайди.\nМаданият саройининг бой анъаналарини ҳозирги ижодий жамоа муносиб равишда давом эттириб келмоқда.Сарой жамоаси томонидан кенг миқёсдаги маданий-маърифий тадбирдар ташкиллаштирилмоқда. Алоҳида эътибор миллий анъаналар, халқ байрамлари ва урф-одатлари тикланишига қаратилмоқда.\n5 ёшдан 80 ёшгача бўлган ҳамшаҳарларимиз бу ерда ўзлари қизиққан машғулотлар билан шуғулланишлари, ижодий камолотга интилишлари мумкин.\nНаврўз, Мустақиллик куни, Болаларни ҳимоя қилиш, Конституция куни, Кимёгарлар куни каби байрам тадбирлари кенг кўламда ва ажойиб тарзда уюштирилади.\nКимёгарлар саройи фаолиятини, унинг анъаналарини муносиб равишда давом эттиришда маданият саройи раҳбарлари Каримберди Маякубович Рахимбердиев ва Людмила Владимировна Филиппованинг улкан меҳнат ва тажрибалари борлигини алоҳида таъкидлаш жоиз.\nМаданиятнинг асосий вазифаси – шахснинг тараққий этиш ва имкониятларини рўёбга чиқишини таъминлаш. Мана 60 йилдирки, бу сермашаққат ва фахрли вазифани Кимёгарлар саройи ходимлари муваффақиятли бажариб келишмоқда.\nКимёгарлар саройининг меҳнат жамоасини 60 йиллик тантана билан яна бир бор табриклаймиз, бу маскан доим гуллаб-яшнасин, доимо инсонлар қалбида санъатга бўлган ошуфталикни ривожлантириб борсин.\nИжодингиз доимо серқирра бўлсин, ҳамюртларимизнинг маънавий ва маърифий дунёсини бойитишда ижодий муваффақиятлар тилаймиз.


«Ҳеч кимни мажбурлашга ҳаққи йўқ». Адлия вазири — ҳоким ёрдамчиси лавозимига мажбурий тайинловлар ҳақида – Газета.uz\n«Ҳеч кимни мажбурлашга ҳаққи йўқ». Адлия вазири — ҳоким ёрдамчиси лавозимига мажбурий тайинловлар ҳақида\nАдлия вазири Русланбек Давлетов республикадаги барча маҳаллада ҳоким ёрдамчиси лавозимига молия-иқтисодиёт сектори ходимлари мажбуран ўтказилаётганига изоҳ берар экан, «бу ноқонуний», дея таъкидлади. «Ҳеч кимни мажбур қилишга ҳаққи йўқ… Тазйиқлар бўладиган бўлса мурожаат қилиши мумкин», — деди у. Вазир шунингдек, касбни эркин танлаш конституциявий ҳуқуқ эканлигини эслатиб ўтди.\nНа русском языке Lotinchada 17 ноябр 2021, 14:34 Сиёсат\nАввалроқ, республика бўйлаб барча маҳаллаларда «ҳоким ёрдамчиси» лавозимига молия-иқтисодиёт сектори ходимлари мажбурлаб ўтказилаётгани ҳақида ёзган эдик.\nАдлия вазири Русланбек Давлетов Telegram`да ўтказилган мулоқот чоғида мазкур масала юзасидан ҳам ўзининг муносабатини билдирди.\n«Инсон ўзини ҳаётида ўзини орзу-хаваси бор, ўзини йўналишлари бўйича ишлайди. Шунга қараб у ўзини билимини оширади. Эртага режалар қилади, касб танлаш эркинлиги бекордан бекорга эмас. Касбни эркин танлаш бу жуда катта аҳамиятга эга бўлган Конституциявий ҳуқуқ», — деди у.\nУнинг сўзларига кўра, «бунақа ҳолатлар нотўғри ва ноқонуний».\n«Бунга қарши — буни айтаётганларнинг [мурожаатчиларнинг] ўзи ҳам чора кўриши мумкин. Яъни, у ерда ҳеч кимни мажбур қилишга ҳаққи йўқ. Йўқ деган жавобни бериб, тазйиқлар бўладиган бўлса (Адлия вазирлигига — таҳр.) мурожаат қилиши мумкин», — деди Русланбек Давлетов.\nМеҳнат ҳуқуқларини ҳимоя қилиш юзасидан Адлия вазирлиги ҳам ваколатга эгалиги ва муаммоларни манзилли кўриш мақсадга мувофиқлиги таъкидланди.\n«Уни албатта, кўриб чиқамиз. Яъни бу ерда манзилли кўриш керак. Аниқ ҳолатда ким нима бўлаётган бўлса, шунга биз ўзимизни муносабатимизни билдиришимиз керак», — деди вазир.\nБунга қадар, 8 ноябрдан бошлаб республиканинг жами 9259 та маҳалласида ҳоким ёрдамчилари лавозимлари жорий этиш ишлари бошлангани ҳақида хабар қилгандик. Ўшанда ушбу лавозимларга президент топшириғида айтилганидек ёшлар орасидан эмас, балки ҳудудларда тажрибага эга молия-иқтисодиёт сектори ходимлари мажбуран тайинланаётгани айтилганди.\nМурожаатчиларнинг сўзларига қараганда, улар ушбу лавозимга ўтишни рад этса, «президентга хиёнат» қилаётганликда айбланиб, ишдан бўшатилиши билан қўрқитилмоқда. Суҳбатга келмаганлар эса ички ишлар органлари томонидан мажбуран олиб кетилаётгани маълум қилинганди.\nВилоятларда молия-иқтисодиёт сектори ходимлари мажбуран маҳаллада «ҳоким ёрдамчиси» лавозимига ўтказилаётгани айтилмоқда 10 ноябр 2021, 17:55


Касаба уюшмаси кашф этаётган иқтидорлар — Ishonch Gazetasi\nКасаба уюшмаси кашф этаётган иқтидорлар\n«Ақл ёшда эмас, бошда», деган нақлни хўб топиб айтишган-да! Чиндан ҳам ўз иқтидор-у заковати билан тараққиётга ҳисса қўшаётган навқирон йигит-қизларимиз кам дейсизми?! Шунинг баробарида, жамоатчилик назаридан четда қолаётган шундай қобилиятли ёшлар ҳам борки, улардаги имкониятлар юзага чиқиши учун андак рағбат, эътибор-у қўллов кифоя.\nЁшларга оид давлат сиёсатини қўллаб-қувватлаш мақсадида касаба уюшмалари фаоллари томонидан йил бошида режа тузилган бўлиб, унга кўра, тизимнинг Андижон вилояти бирлашмаси кенгаши раиси Шокиржон Болтабоев ҳам бир гуруҳ ёшлар билан учрашиши керак эди. Айни шу тадбир олдидан ўтказилган маслаҳат йиғинида раис фаоллар олдига битта вазифа қўйди: «Мулоқотга ҳар тадбирда доимий иштирок этадиган ёшларни эмас, янги қиёфаларни таклиф этинглар. Токи, эрта бир кун бўй кўрсатадиган ноёб истеъдодларни «касаба уюшмаси кашф этган», дея ғурурланиб юрайлик».\nЯхши ният юзага чиқди\nАйтиш жоиз, бирлашма кенгаши раисининг ёшлар билан учрашуви доирасида ташкил этилган кўргазма ва мусобақаларда Президентимиз илгари сурган беш муҳим ташаббуснинг барча йўналишлари қамраб олинди. Жамоат ташкилотининг ҳамкорлик борасидаги таклифига қатор ташкилотлар бажонидил қўшилишди.\nМасалан, китоб савдоси билан шуғулланадиган бир қатор тадбиркорлик субъектлари кўчма савдо ярмаркаси ташкил этган бўлса, Бобур номидаги вилоят ахборот-кутубхона маркази тадбир қатнашчиларининг ёшига муносиб, қизиқарли, нодир китоблар жамланмасини кўргазмага қўйди. Кўргазма билан танишув асноси шаҳардаги саноат корхонасида ишловчи ёш ходимлардан бирининг ҳамкасбига айтган гаплари қулоққа чалинди: «Шу китобни бир йилдан бери излайман, мана – кутубхонада бор экан. Кутубхонага аъзо бўлиш аввалроқ нега хаёлимга келмаган экан, ҳайронман».\nШу тариқа ярим кун давом этган кўргазма чоғи тадбир қатнашчиларининг қирқ нафари вилоят кутубхонасининг аъзоси бўлди. Бир қатор таклифлардан сўнг яқин кунларда вилоят касаба уюшма ташкилотлари бирлашмаси таркибида мазкур кутубхонанинг филиалини ташкил этишга келишиб олинди.\nХуллас, тадбир доирасида мусаввирликка рағбати бор бир гуруҳ йигит-қизлар портрет ишлашди, кимлардир теннис-у шахмат баҳсида кўплаб тенгқурларидан устун эканини намоён этди, компьютер тилини яхши тушунадиган ёшлар эса ўзларининг дастурий ижодлари билан атрофдагиларни ҳайратга солишди. Меҳмонлар орасида юрган «Ҳунарманд» уюшмасининг вилоят бошқармаси бошлиғи Шаҳло Солиева эса ҳар бир ҳунарманднинг ишлари билан шошилмай танишар экан, қувончини касаба уюшма фаоллари билан бўлишди: «Келажакда ўз маҳсулотлари билан халқаро кўргазмаларда қатнашиши мумкин бўлган қизларни кўрдим».\n– Тўқувчиликни тўққиз ёшимда ўрганишни бошлаганман, – дейди Андижон шаҳрида яшовчи Муслима Мирзаева. – Болалар ва катталар учун мўлжалланган оёқ кийимларидан бир неча хилини тўқиб, сотувга чиқаряпмиз. Ҳозир ўндан ортиқ имконияти чекланган аёлларга бепул ҳунар ўргатяпман. «Ҳунарманд» уюшмаси раҳбари билан яқиндан танишдик. Чақалоқларни солиб кўтариб юришга мўлжалланган саватчага ишқибоз бўлиб, хорижда бунинг харидорлари кўп эканлигини айтдилар. Бугунги тадбир ҳамкорлигимизга туртки бўлганидан мамнунман.\nКул остида… чўғ!\n– Кузда ўқитувчиларимиз билан бирга беш муҳим ташаббус бўйича Хонобод шаҳрида ташкил этилган тадбирга бордик, – дея ҳикоя қилади Андижон давлат университети педагогика факультети 3-курс талабаси Дилёра Турсунова. – Кўргазмага ҳунармандлик маҳсулотлари ҳам қўйилган эди. Устозларимиздан бири хилма-хил миллий тақинчоқларни кўриб, ҳайратга тушди, ҳунармандни мақтай бошлади. Шунда секин у кишининг ёнига келиб, «Домла, мақтанишга йўймангу, мен бундан ҳам чиройлироқ тақинчоқлар ясай оламан», дедим. Чиндан-да дастлабки йили ўқишга кира олмагач, мунчоқлардан тақинчоқлар ясашни ўрганган, ҳатто уч-тўрт ой Қўрғонтепа туманидаги «Баркамол авлод» марказида ўқувчиларга тўгарак очгандим.\nХуллас, домла қайси факультетда ўқишим, нега бу ҳунар билан шуғулланмай қўйганлигим билан қизиқди. «Жон-жон деб ҳунаримни давом эттирардим, ҳатто тайёрлаган тақинчоқларимга доимий харидорлар бор эди. Аммо ишни давом эттиришимга маблағ етишмаяпти, контрактдан орттиролмаяпман», деб бор гапни очиқ айтдим. Шунда «Университетга боргач, менга учрагин», дедилар. Билсам, устоз бошланғич касаба уюшма қўмитасининг раиси Мирзабаҳром Ботиров экан.\nЭртасига қўмита раиси керакли хомашё сотиб олишим учун моддий ёрдам ажратиб берди. «Шароит яратсак, шу ҳунарни бошқаларга ҳам ўргата оласанми?», деб таклиф қилганди, бажонидил рози бўлдим. Мана, икки ойдирки, университетдаги тўртта ётоқхонада узоқдан келиб ўқийдиган 100 нафар талаба қизга ҳунар ўргатяпман. Тенгдошларим билан тайёрлаган бир нечта зебигардон ҳамда бошқа тақинчоқларга харидорлар чиқяпти. Севимли ҳунарим билан шуғулланишга яхшигина шароит ва имконият яратиб берган касаба уюшма қўмитасидан жуда миннатдорман.\n– Талаба қизларимиз турмушга чиққач, юмуши ҳам кўпаяди, – дейди университет бошланғич касаба уюшма қўмитасининг раиси Мирзабаҳром Ботиров. – Ҳунарли инсонга ҳар қандай оилада шароит бор. Дилёрани рағбатлантириш баробарида бу юмушга бошқа қизларни ҳам жалб этишдан асл мақсадимиз шу эди – талабаларимиз ҳам дипломли, ҳам ҳунарли бўлишсин…\nФаолликка доим рағбат бор\nҚизғин мулоқотда касаба уюшма фаолларига иштирокчилар қатор саволлар билан мурожаат этишди. Дуч келинаётган бир қатор муаммолар ҳам кун тартибига қўйилди. Ижтимоий-иқтисодий, ҳуқуқий ҳимоя, меҳнат муҳофазаси масалаларидаги сўровларга атрофлича тушунчалар берилди. Айрим ёшларнинг иш фаолиятида юзага келган бир қатор муаммоларни ҳал этишга кўмаклашиш юзасидан вазифалар белгилаб олинди.\nПировардида, кимгадир гул, кимгадир пул дегандек – хуллас, бир гуруҳ иқтидорли ёшлар совға-саломлар билан сийланди. Масалан, беш нафар талаба касаба уюшмаларининг бир марталик стипендияси билан, яна беш нафар иштирокчи эса санаторийларга бепул йўлланмалар билан тақдирланди. Андижон шаҳридаги академик лицей жамоаси компьютер жамланмасига, Асака туманидаги 48-мактаб жамоаси тикув машинасига, Марҳамат туманидаги 26-болалар мусиқа ва санъат мактаби чолғу асбоблари ҳамда Қўрғонтепа туманидаги 3-мактаб спорт анжомлари тўпламига эга чиқишди. Яна бир гуруҳ йигит-қизларга ўзбек ва жаҳон адабиёти дурдоналари ҳадя этилди.\n– Касаба уюшмаларининг стипендияси билан тақдирланганимдан жудаям руҳланиб кетдим, – дейди Андижон давлат университети талабаси Мирсаид Иброҳимов. – Очиғи, бу мен учун кутилмаган совға бўлди.\n«ҲАР БИР ОИЛА — ТАДБИРКОР» мазкур дастур эрта ёки индин эмас, бугунданоқ ўз мевасини…


БМТнинг пуллари нега тугади? | Azon.uz - Ахборот-таҳлилий портал\nБМТнинг пуллари нега тугади?\n1056 21:35 11.10.2019\nБМТ Бош котиби Антониу Гутерриш халқаро ташкилот оғир молиявий инқирозда эканини маълум қилди. Унинг огоҳлантиришича, октябрь ойининг охирида БМТда пул қолмаслиги мумкин.\nБМТнинг бюджети асосан давлатлар тўлайдиган аъзолик бадаллари эвазига шакллантирилади. 2019 йилда ташкилотнинг бюджети 3,3 миллиард долларни ташкил этиши керак эди. Ҳозирга қадар БМТга аъзо 193 давлатнинг 129 таси бадал тўлади ва бу қарийб 2 миллиард долларни ташкил этди. Айнан шунинг учун йил охири яқинлашганида халқаро ташкилот молиявий муаммога дучор бўлди.\nБМТга аъзолик бадалининг миқдори мамлакатларнинг иқтисодий аҳволига боғлиқ. Энг йирик бадал тўловчи АҚШ ҳисобланиб, у БМТ бюджетининг 22 фоизини тўлаб беради. Ҳозирга келиб Вашингтоннинг БМТга ўтган йиллар учун қарийб 380 миллион доллар, 2019 йил учун эса 670 доллар қарзи бор.\nҚарздор давлатлар орасида Бразилия, Эрон, Исроил, Мексика, Жанубий Корея, Саудия Арабистони ва Уругвайни ҳам кўриш мумкин.\nБМТ пул қарздорлик\nБМТ: “Пандемия пайтида мигрантларнинг пул ўтказмалари бепул бўлиши керак”\n208 12:30 23.05.2020\nХитой ҳарбий харажатларини оширмоқчи\n428 17:30 22.05.2020\nБМТ: “Фаластин умидсизларча ёрдам сўраяпти!”\n650 10:00 22.05.2020\nОзарбайжоннинг Шуша шаҳрини босиб олингани тўғрисидаги хат БМТнинг расмий ҳужжати сифатида чоп этилди\n1730 13:18 21.05.2020\nШарқий Қуддусда қанча фаластинлик яшаши маълум қилинди\n591 12:00 20.05.2020\nБМТ: “Пандемия беқарор давлатларда нархларнинг ошишига сабаб бўлди”\n209 21:00 12.05.2020


Оққўрғонлик хусусий тадбиркорлар пахта чопиғига чиқарилди\n07 март 2021, Тошкент вақти: 11:52\nТошкент вилоятининг Оққўрғон туманида хусусий тадбиркорлар пахта чопиғига сафарбар этилди. Тадбиркорларнинг айтишларича, улар чопиқдан қутулиш учун фермер хўжаликларидан чопиққа чиққани ҳақидаги маълумотномани сотиб олишга мажбур бўлмоқда. Икки ҳафта муқаддам айни тумандаги бюджет ташкилотлари ходимлари пахта чопиғига чиқарилган эди.\nТошкент вилоятининг Оққўрғон туманида корхона ва ташкилотлар ходимлари омммавий пахта чопиғига сафарбар этилди.\nОққўрғонлик тадбиркор Абдусаломнинг Озодликка айтишича, бу йил ҳокимият хусусий тадбиркорларни ҳам пахта чопиғидан четда қолдирмаган:\n- Участковой мелисамиз кун бермаяпти, ҳар куни келиб ҳокимиятдан топшириқ бўлган пахтага чиқинг ёки ўрнингизга одам юборинг деб, ҳолу жонимизга қўймаяпти, - дейди Абдусалом.\nТадбиркорнинг айтишича, улар фермерлар билан ўзаро келишиб, масалани ҳал қилмоқда:\n- Энди ўзимиз кетмон кўтариб чиқмаймизку, чиқсак ишимиз қолиб кетади. Шунинг учун фермерга бориб, 15-20 минг сўм берамиз, шу одам мени даламда бир кун ишлади, деб справка ёзиб беради. Шуни кўрсатиб тинчияпмиз. Тадбиркорнинг пахтага нима алоқаси бор? Қўйишсин, биз ўз ишимизни қилайлик, фермер ўз ишини қилсин. Нақд пул тақчиллиги пайтида ҳар ойда давлатга 30-40 миллион сўм тушириб турган бўлсак, яна биздан нима исташади. Битта магазинни орқасидан йўқ деганда 50 одамни пенсиясини таъминлаб турибмизку, - деди Абдусалом.\nИсми сир қолишини сўраган бошқа оққўрғонлик тадбиркор ҳам фермерлардан маълумотнома сотиб олишга мажбур бўлаётганини айтади:\n- Бошқа чорамиз қолмади. 30-40 минг ҳаражат қилиб фермерга зиёфат қилиб берамиз ёки пул берамиз, кейин справка беради, - деди тадбиркор.\nОққўрғон тумани ҳокимлигининг ўзини таништирмаган мулозими Озодлик билан суҳбатда пахта чопиғига умумий сафарбарлик эълон қилинганини тасдиқлади:\n- Сўнгги ёмғирлар фермерларни танг аҳволга солиб қўйди. Пахта экилган майдонларни ўт босиб кетди. Шунинг учун туман ҳокими барча корхона ва ташкилотлар, коллежлар, мактаблар ходимлари ва ишчиларини деҳқонларга ёрдам беришга сафарбар этди. Бундай шароитда қўлида кучи бор одам фермерга ёрдам беришга бурчлидир, - деди ҳокимлик мулозими.\nТошкент вилоятининг Оққўрғон туманида истиқомат қиладиган тадбиркор Наримоннинг фикрича, бундай мажбурий ҳашарлар аслида фермерга зарар келтиради:\n- Ҳамма ишга ўзининг устаси керак. Ҳамшира, ўқитувчи ёки тадбиркор пахта чопишни қаердан билсин? Бундай мажбурий меҳнат ҳеч қачон ижобий натижа бермайди. Масалан, энг аввало ўша пахта ниҳолига керакли бўлган ишлов берилмайди. Ҳашарчилар ҳам текинга ишлагани борган, номигагина пахта чопгандай бўлади. Охир-оқибат, фермернинг ўзи зарар кўради. Агар меҳнатга яраша ҳақ тўланса, пахтани фермернинг ўзини ишчилари ёки ёлланма мардикорлар қойиллатиб чопиб қўйган бўларди, - деди Наримон.\n25 апрель куни Озодликка етиб келган хабарда Сирдарёнинг Боёвут туманидаги коллеж ва лицей ўқитувчилари қирқ кундан буён дала ишларига мажбурланаётгани айтилади.\nШу кунларда Тошкент шаҳрининг Сирғали туманидаги мактаб ўқитувчилари ва боғчаларнинг тарбиячилари ободонлаштириш ва тозалаш ишларига мажбурий тарзда жалб қилинмоқда.


АҲОЛИ САЛОМАТЛИГИНИ МУСТАҲКАМЛАШДА ЯНГИ ТЕХНОЛОГИЯЛАР\nМаълумки, 2018 йил 12 июль куни давлатимиз раҳбари Шавкат Мирзиёевнинг "Ўзбекистон Республикаси аҳолисига нефрология ва гемодиализ ёрдами кўрсатиш самарадорлигини ошириш чора-тадбирлари тўғрисида"ги 3846-сонли қарори қабул қилинган эди.\nМазкур меъёрий ҳужжат асосида Соғлиқни сақлаш вазирлиги ва унинг ҳудудий бўлинмаларининг аҳолига нефрологик ҳамда гемодиализ ёрдами кўрсатишни янада ошириш соҳасидаги асосий вазифа ва ишлар йўналишлари белгилаб берилиб, бу борада чора-тадбирлар дастурининг тасдиқлангани фаолиятларни янги босқичга кўтаришда дастуриламал бўлиб хизмат қилмоқда. Республика ва барча вилоят тиббиёт муассасаларида беморлар умрининг анча узайишини ва уларнинг турмуш сифати ошишини таъминлайдиган гемо-диализ бў-линмалари фаолият кўрсатмоқда. Бунинг баробарида, замонавий тиббий асбоб-ускуналар билан таъминланмоқда.\nДавлатимиз раҳбарининг мазкур қарори асосида ташкил этилган Республика ихтисослаштирилган нефрология ва буйрак трансплантацияси илмий-амалий тиббиёт маркази ҳам бугунги кунда аҳолига сифатли тиббий хизмат кўрсатиб келмоқда. Муассаса энг сўнгги замонавий аппаратуралар ҳамда малакали кадрлар билан таъминланмоқда.\n2018 йилнинг 26 сентябрь куни ушбу муассасага Жанубий Кореянинг "Торай" компанияси томонидан 5 та гемодиализ аппаратлари тақдим этилди. Шу куни Япония ва Жанубий Корея давлатидан келган мутахассислар ушбу замонавий ускуналарнинг қўлланилиши, устуворлик жиҳатлари ва сервис хизматлари борасида батафсил маълумотлар беришди. Шунингдек, Ўзбекистон Республикаси Cоғлиқни сақлаш вазирининг маслаҳатчиси, профессор Юн Тэк Рим мамлакатимиз тиббиёт соҳасидаги ўзгаришлар, амалиётга киритилаётган инновацион ғоялар, замонавий технологиялар борасида атрофлича сўз юритди.\nРеспублика ихтисослаштирилган нефрология ва буйрак трансплантацияси\nилмий-амалий тиббиёт маркази бош шифокори вазифасини бажарувчи:\n– Хабарингиз бор, 2018 йил 12 июль куни Президентимизнинг "Ўзбекистон Республикаси аҳолисига нефрология ва гемодиализ ёрдами кўрсатиш самарадорлигини ошириш чора-тадбирлари тўғрисида"ги 3846-сонли қарори қабул қилинган эди. Мазкур ҳужжатда белгилаб берилган вазифалар ижроси юзасидан муассасамизда кўплаб фаолиятлар йўлга қўйилмоқда. Хусусан, хорижий етакчи клиникалар билан алоқалар ўрнатиш, ўзаро тажриба алмашиш, маҳорат дарсларини ўтказиш, шу билан бирга, замонавий асбоб-ускуналар билан таъминлаш ишлари олиб борилмоқда. Ҳозирги кунда 306 нафар ходим томонидан аҳолига тиббий хизмат кўрсатиб келинадиган муассасамизда 2 та гемодиализ бўлими мавжуд бўлиб, 30 тага яқин сунъий буйрак аппаратлари ёрдамида 396 нафар бемор амбулатор гемодиализ билан даволанмоқда. Бунинг баробарида, чет эл инвесторларини жалб қилиш борасида ҳам мунатазам ишлар олиб борилмоқда. Бугун Жанубий Корея Республикасидан 5 та сунъий буйрак аппарати марказимизга тақдим этилди. Авваллари ушбу ускунанинг танқислиги сезилар эди. Янги аппаратлар ёрдамида эса қўшимча 50 нафарга яқин беморни қабул қилиш имконияти туғилди. Ўз ўрнида барча мутасаддиларга ташаккуримизни билдирамиз.\nСу Ҳюн Ким ТОМ,\nЖанубий Кореянинг "LKSH" компанияси\n– Муассасамиз 2013 йилдан буён Тошкентда фаолият олиб боради. Мамлакатингиздаги шифо масканлари учун соҳага доир дунёдаги замонавий асбоб-ускуналарини етказиб бериш билан шуғулланамиз. Маълумки, Ер юзида буйрак етишмовчилигидан азият чекаётган беморлар кўп. Худди шундай Ўзбекистонда ҳам ушбу хасталикка чалинганлар йўқ эмас. Бу жараёнда гемодиализ аппаратлари ҳаммага ҳам етмайди. Шу боис, биз ушбу муассасасага Япониянинг "Торай" компания-си томонидан ишлаб чиқарилган 5 та гемодиализни тақдим этдик. Мақсадимиз, ҳамкорликда беморларнинг ҳаётини сақлаб, саломатлигини мустаҳкамлашдир.\nЯпониянинг "Торай" компанияси мутахассиси:\n– Компаниямиз 90 йиллик тарихига эга бўлиб, дунё бўйича етакчи тиббий ускуналар ишлаб чиқаради. Мен ушбу муассасада асосан Осиё ҳудудидаги мамлакатлар билан ҳамкорлик алоқаларини йўлга қўйиш билан шуғулланаман. Ўзбекистондаги беморларга ёрдам бериб, мутасаддилар билан ҳар томонлама ҳамкорлик қилишни кенгайтириш ния-тидамиз.\nДарҳақиқат, тиббиёт муассасаларининг моддий-техник базаси доимий янгиланиб турилиши мамлакатимизда соғлиқни сақлаш соҳаси ривожи учун қилинаётган ишларнинг амалдаги ифодаси, десак муболаға бўлмайди.


Шерзод Насруллаев: "Терма жамоага чақирув хабарини олганимда энг кўп ота-онам хурсанд бўлишди" / CHAMPIONAT.asia\n19:08Гейнрих Тошкентда! У эртага майдонга тушади 0 19:00Суперлига. "Металлург" - "Динамо" 0:0, "Навбаҳор" - "Нефтчи" 0:0, "Насаф" - "Қизилқум" 0:0 (онлайн натижалар) 11 18:47Olamsport: WBC рейтингидаги ўзбек боксчилари, Конор Макгрегор Twitter'ни сотиб олмоқчи ва бошқа хабарлар 0 18:35"Металлург" ва "Динамо" жамоалари стадионга етиб келишди 2 18:21Омар Моманидан карикатура: Роберт Левандовски келаси мавсум қаерда ўйнайди? 2 17:58"Бавария" Дембелени Мюнхенга ўтишга кўндирмоқчи 0 17:34Алаба "Бетис"га қарши ўйинга тайёр 0 17:11"Реал"нинг қачон Мбаппе трансферини эълон қилиши маълум бўлди 6 16:48Ўзбекистонга келган 1998 йилги Жаҳон чемпиони Шомуродов ҳақида гапирди 11 16:48"Реал" Лунин кетса, Оспина билан шартнома имзолаши мумкин. Украиналик кўпроқ ўйнамоқчи 1 16:26Руни "Сити"нинг 2012 йилги чемпионлиги ҳақида: "Ўтказиб юборган КПР бирдан тўпни рақибга бермоқда, Сиссе "шаҳарликлар" билан ғалабани нишонлайди. Саволлар юзага келмагани эса ғалати" 5 16:18Бугун футбол. "Насаф" - "Қизилқум" 10 16:01Ди Мария "Ювентус" билан шартнома борасида келишувга эришди 0 15:51Спортчилар ижтимоий тармоқларда 0 15:23Бугун футбол. "Навбаҳор" - "Нефтчи" 35\nТеглар : Шерзод НасруллаевНасафЎзбекистон МТЖ\nҚаршининг "Насаф" клуби футболчиси Шерзод Насруллаев терма жамоага чақируви тўғрисидаги фикрлари билан ўртоқлашди.\nХабарингиз бор, айни пайтда Ўзбекистон миллий терма жамоаси Дубайда ўқув-йиғин машғулотларини ўтказмоқда. Бу галги йиғинга бир нечта ёш ва умидли футболчилар жалб этилди. Хусусан, якунланган мавсумда "Насаф" жамоасидаги ёрқин ўйинлари сабаб Шерзод Насруллаев ҳам Сречко Катанецнинг эътиборига тушди ва терма жамоадан илк марта чақирув олди. Насруллаев 23 январь куни "Ал Ваҳда"га қарши ўйинда миллий терма жамоа сафида дебют учрашувини ҳам ўтказишга муваффақ бўлди.\nЎФА медиа бўлими Шерзод Насруллаев билан боғланиб, терма жамоадан олган илк чақируви, таассуротлар ва дебют учрашуви ҳақидаги фикрлари билан қизиқди.\n— Шерзод, терма жамоага биринчи марта чақирув олганингизни эшитганингизда нималарни ҳис қилдингиз?\n— Ҳар бир футболчи учун терма жамоада ўйнаш орзу ва шараф ҳисобланади. Албатта мен ҳам Ўзбекистон миллий терма терма жамоасида ўйнашни орзу қилганман. Болалигимдан бошлаб ўз олдимга мақсад қўйиб, бу йўлда тинмай меҳнат қилдим. Чунки терма жамоага фақат ўз позициясида етакчи бўлган футболчилар чақирилади. Шунинг учун ҳам натижаларим орқали миллий жамоага муносиблигимни исботлашга ҳаракат қилдим.\nКун келиб ТЖ аъзосига айланишимга, биринчи навбатда, ота-онам ишонарди, улар ҳар доим мени қўллаб-қувватлаб келишган. Илк чақирув қоғозини олганимдаги уларни хурсандчилигини таърифлаб бўлмасди.\nУмид қиламанки, яқинларим, мураббийларим ва мухлисларни ишончини оқлай оламан. Терма жамоага эса қўлимдан келганича ёрдам беришга тайёрман.\n— Машғулотлар жараёнлари қандай кечмоқда? Унда, асосан, нималарга урғу бериляпти?\n— Машғулотлар одатда ҳар куни 2 маҳалдан бўлиб ўтади. Эрталаб жисмоний ҳолатимизни тиклаш учун машғулот олиб боряпмиз. Кечки машғулотларда эса техника ва тактик машқларга эътибор қаратилади.\n— "Насаф" таркибида 2021 йилги мавсумда мазмунли ўйин кўрсата олдингиз. Шундан кейин сизга хориж клубларидан таклифлар бўлдими?\n— Тўғри айтдингиз, "Насаф" ўтган мавсумда ажойиб ўйинлар кўрсатиб, мухлислар меҳрини қозона олди. Бизда яхши жамоа шаклланган. Якунланган мавсумда кўплаб футболчилар ўзини кўрсатди. Ўзимга келадиган бўлсак, 4та гол киритиб, 16та голга ассистентлик қилдим. Менимча, бу — ҳимоячи учун яхши натижа бўлса керак. Умуман олганда, жамоамнинг ғалабаларига ҳисса қўша олаётганимдан хурсандман.\nТрансфер ҳақида гап кетганда, тўғри, кўплаб агентлар алоқага чиқиб, бир қанча клублар менга қизиқаётганини айтишди. Аммо ҳозирда «Насаф» билан шартномам мавжуд. Билмадим, агарда Европа жамоаларидан таклифлар келса, легионерга айланишим ҳам мумкин.\n— Сиз дебют ўйиндаёқ 90 дақиқа ўйнадингиз. Терма жамоа либосидаги илк учрашув қандай кечди, нималарни ҳис қилдингиз?\n— Тўғрисини айтсам, бу орзуларнинг ушалиши эди. Ўзимни эркин ҳис қилдим, ҳаяжон сезилмади, десам ҳам бўлади.\n— Сречко Катанец билан бирга ишлаш қандай бўлди, у сиз билан суҳбатлашдими (агар гаплашган бўлса, нималар деди)?\n— Сречко Катанец билан "Ал Ваҳда"га қарши ўйин олдидан гаплашдим. Ўша ўйинда мени марказий ҳимояда синаб кўрди. Бу мен учун янгилик бўлди, чунки аввал бу позицияда ўйнамаган эдим. Бош мураббийимиз учрашувдан кейин яхши ўйнаганимни, ўйинимдан қониқиш ҳис қилганини айтди.\n— Умуман олганда, терма жамоанинг "Ал Ваҳда"га қарши учрашуви ҳақида нималар дея оласиз?\nЎйин бироз мураккаб ўтди. Рақибларимиз бизга муносиб қаршилик кўрсата олишди. "Ал Ваҳда", асосан, тўпни кўпроқ ушлаб, шунинг атрофида ўйин ташкил қилар экан. Бундан ташқари, уларда яхши жамоа шаклланган, футболчилари жисмонан бақувват ва бўйдор, ўйин пайти ўзаро бир-бирини тушуниб ҳаракат қилишади.\nЎйин давомида кўплаб ҳужумлар ташкил этдик, бироқ вазиятларда бизга омад келмади. Учрашув якунига етай деб қолганда Азиз Амонов қулай вазиятга чиқиб бораётган эди, аммо унга нисбатан қўполлик ишлатилди ва пенальти белгиланди. Амонов совуққонлик билан пенальтини голга айлантира олди. Менимча, шу куни ғалабага ҳақиқатан ҳам ҳақли эдик.\n— Шерзод, вақтингизни ажратганингиз учун раҳмат. Келгусидаги фаолиятингизда омад тилаймиз.\nГейнрих Тошкентда! У эртага майдонга тушади 0\nСуперлига. "Металлург" - "Динамо" 0:0, "Навбаҳор" - "Нефтчи" 0:0, "Насаф" - "Қизилқум" 0:0 (онлайн натижалар) 11\nБугун футбол. "Насаф" - "Қизилқум" 10


Хитой ҳукумати Пекиндаги Ritz-Carlton меҳмонхонаси нархларни оширгани учун жарима солди\n10:30 / 29.07.2016\nХитой ҳукумати пойтахтдаги люкс тоифали Ritz-Carlton меҳмонхонасига хизматлар ҳаққини оширгани учун 2 миллион юань (тахминан 300,8 минг доллар) жарима солди. Бу ҳақида ХХР Давлат тараққиёт ва ислоҳот қўмитасининг маълумотига асосланиб, ТАСС хабар қилди.\n“Ritz-Carlton” меҳмонхонаси маъмурияти хўжалик фаолиятга солиқлар бекор қилингани ва ҚҚСга (қўшимча қиймат солиғи) ўтиш, шунингдек сув, электр учун солиқ имтиёзлари борлигини билиб туриб, ҚҚСга ўтиш баҳонасида овқатланиш хизматлари ва озиқ-овқат маҳсулотлари учун нархларни кўтарди ва бу истеъмолчиларнинг шикоятларига сабаб бўлди”, - дейилади ҳужжатда.\nЖорий йилнинг 1 майидан Хитой ҳукумати хўжалик фаолияти солиғини иқтисодиётнинг тўрт соҳаси – молия, қурилиш, кўчмас мулк ва истеъмолчи хизматлари соҳаларида ҚҚС солиғига алмаштирди. Қурилиш ва кўчмас мулк соҳасида ҚҚС 11 фоизни, молия ва истеъмолчи хизматлари соҳасида эса 6 фоизни ташкил этган.\nСаудияликлар Тошкентда меҳмонхона қуришлари мумкин\n14:40 / 07.09.2018


“Хоразм ҳақиқати” ва “Хорезмская правда” газеталарининг қадрли муштарийлари, азиз обуначилар! » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » “Хоразм ҳақиқати” ва “Хорезмская правда” газеталарининг қадрли муштарийлари, азиз обуначилар!\n“Хоразм ҳақиқати” ва “Хорезмская правда” газеталарининг қадрли муштарийлари, азиз обуначилар!\nХоразм вилояти ҳокимлиги “Оммавий ахборот воситалари тўғрисида”ги Ўзбекистон Республикаси қонунининг 24-моддаси талабларидан келиб чиқиб, Ўзбекистон Республикаси Вазирлар Маҳкамасининг 2020 йил 23 мартда қабул қилган “Коронавирус инфекцияси тарқалишига қарши қўшимча чора-тадбирлар тўғрисида” ги қарори ижросини таъминлаш мақсадида ўз муассислигидаги “Хоразм ҳақиқати” ва “Хорезмская правда” газеталарининг чоп этилишини вақтинча тўхтатиб туришга қарор қилди.\nГазетада чоп этилиши керак бўлган хабар ва янгиликлар билан газетанинг расмий телеграм канали @xorezmnewsuz ҳамда интернет тармоғидаги www.xorezmnews.uz саҳифаси орқали ҳар куни танишиб боришингиз мумкин.\nШунингдек, таҳририятнинг +99899 501 11 55 телефон рақами орқали мурожаат қилиб, ўзингизни қизиқтирган саволларга жавоб олишингиз ҳамда мақола ва хабарларингизни юборишингиз мумкин.\nГазетанинг шу давр мобайнида чиқмай қолган сонлари ўрни 2020 йилнинг қолган даври давомида тўлдирилади.\nКоронавирус инфекциясининг тарқалишининг олдини олиш мақсадида эълон қилинган карантин кунларида белгиланган қоидаларга, шифокорларнинг тавсияларига амал қилинг.\nЎзингиз ва яқинларингизни эҳтиёт қилинг! Уйда қолинг!\nХоразм вилояти ҳокимлиги Матбуот хизмати.


Энг яхши журналистик материал учун миллий мукофот (телевидение):\n1-ўрин: Назира Мамбетшарипова — «O‘zbekiston-24» телеканали бўлим мудири.\n1-ўрин: Улжамол Хоннаева — «Yoshlar» телерадиоканали шарҳловчиси\n1-ўрин: Зулфия Мўминова — Эркин ижодкор\n2-ўрин: Давлатжон Полвонов — «Бағдод ҳаёти» газетаси бош муҳаррири\nДолзарб ижтимоий-маънавий мавзулар, айниқса, ҳудудларда халқимиз ҳаёти, аҳолининг турмуш фаровонлигини оширишга қаратилган янгиланишлар жараёни ёритилган чиқишлари учун\n3-ўрин: «Овози Самарқанд» газетаси таҳририяти — Бош муҳаррир Баҳодир Раҳмонов\nВилоятда барча соҳаларда амалга оширилаётган ислоҳотлар жараёни, миллатлараро дўстлик ва тотувлик тарғиботига қўшаётган ҳиссаси учун\n1-ўрин: Бахтиёр Насимов — Daryo.uz интернет нашри шарҳловчиси\nҚонун устуворлиги ва фаол фуқаролик позицияларини шакллантириш, демократик жараёнларни ўзида акс эттирган туркум материаллари учун\n2-ўрин: Қорақалпоғистон ахборот агентлигининг kknews.uz веб-сайти — Директор Есимқан Қанаатов\nМамлакатимизда амалга оширилаётган янгиланишлар жараёни, айниқса, Қорақалпоғистон Республикасининг тарихи, маданияти ва бугунги куни ҳақида интернет тармоғида эълон қилинган материаллари учун\n3-ўрин: Юрий Черногаев — Anhor.uz веб-сайти шарҳловчиси\n«Тинчлик жараёни, хавфсизлик соҳасида ҳамкорлик ва минтақавий шериклик» мавзусидаги Тошкент халқаро конференциясига бағишланган материаллари учун\nАхборот технологиялари ва коммуникацияларини ривожлантириш вазирлиги матбуот хизмати. Матбуот хизмати раҳбари — Элбек Долимов\nАъло Абдуллаев. Ўзбекистон Миллий ахборот агентлиги — ЎзА Фотоахборот таҳририяти фотомухбири\n«Оммавий ахборот воситаларида китобхонлик маданияти тарғиб қилинган энг яхши материал учун» номинацияси:\n«Toshkent» телеканали Маърифий-кўнгилочар ва кинодастурлар бош муҳарририяти. Гуруҳ раҳбари — Дилдора Мардиева\nОсман Гўкмен (Туркия). «TRT» телерадиокомпаниясининг Ўзбекистондаги ваколатхонаси раҳбари\n1. «Меҳнат муносабатлари ёритилган энг яхши материал учун»: Наргиза Шоисломова, «O‘zbekiston-24» телеканали мухбири.\n2. «Ижтимоий шериклик мавзуси ёритилган энг яхши материал учун»: Муҳаббат Тўрабоева, «Ишонч» газетасининг Хоразм вилояти бўйича мухбири.\n1. «Инновацион ғояларни тарғиб этган энг фаол журналист»: Азиз Қаршиев, «Kun.uz» янгиликлар веб-сайти журналисти.\n2. «Халқ билан мулоқот ва инсон манфаатлари йили» Давлат дастури ижросини ёритган энг фаол журналист»: Беҳзод Қобулов, «Оҳангарон ҳаёти» газетаси бош муҳаррири.\n«Инсон ҳуқуқлари бўйича Конвенциянинг 70 йиллигига бағишланган энг яхши материал учун» (таълим, маданият ва оммавий ахборот воситалари соҳалари бўйича): Бахтиёр Насриддинов, ЎзМТРК, «Маданият ва маърифат» телеканали мухбири.\n1. Наргис Саидалиева, «Жаҳон» ахборот агентлиги мухбири.\n2. Дилафруз Қулматова, «UzReport TV» телеканали бошловчиси.\n3. Улуғбек Шоназаров, Ўзбекистон Миллий ахборот агентлиги мухбири.\nProject HOPE (USAID дастури) (АҚШ):\n1. «Сил касаллигининг олдини олиш ва даволаш масалалари ёритилган энг яхши материал учун»: Хулкар Ражабова, «Қашқадарё ёшлар спорти» газетаси мухбири; Нилуфар Утаганова, Қашқадарё вилоят телерадиокомпанияси муҳаррири.\n2. «Сил хасталигига чалинган беморларга нисбатан бағрикенглик» мавзусидаги энг яхши материал учун»: Дилрабо Курязова, «Хоразм ҳақиқати» ва «Хорезмская правда» газеталари мухбири.\n«Шахс ва жамият ривожида катта ёшдагиларни ўқитиш/бошқа касбга йўналтиришнинг ўрни ҳақидаги энг яхши материал учун» (фақат босма ва онлайн ОАВ журналистлари учун): Гулмира Шукурова, «Ўзбекистонда чет тиллар» электрон портали директори.\n«Коррупцияга қарши кураш ёритилган энг яхши материал учун»:\n1. Anhor.uz веб-сайти жамоаси.\n2. Анора Содиқова, dia.uz веб-сайти бош муҳаррири.\n«Ўзбекистон ва АҚШ ўртасидаги алоқалар ривожи ҳақидаги энг яхши материал учун»: Борис Бобоев, эркин ижодкор.\n1. «Шанхай ҳамкорлик ташкилоти доирасидаги самарали ҳамкорлик ёритилган энг яхши материал учун»: Барчиной Жўраева (журналист) ва Х.Қудратов (оператор) ЎзМТРК.\n2. «Хитой ва Ўзбекистон ўртасидаги икки томонлама муносабатлар ривожи ҳақидаги энг яхши материал учун»: Олимжон Ўсаров, «Кексалик гашти» журнали бош муҳаррири.\n3. «Бир макон — бир йўл» қурилиши ёритилган энг яхши материал учун: Ли Яоюань, Цзинцзи Жибао (Economics daily) газетасининг Тошкентдаги мухбири.\n1. «Ўзбекистон ва Туркия ўртасидаги муносабатлар ҳақидаги энг яхши материал учун» (пойтахт журналистлари учун):\nҚамариддин Шайхов, Qalampir.uz сайти раҳбари;\nУмид Шермуҳамедов, «Kun.uz» сайти бош муҳаррири.\n2. «Ўзбекистон ва Туркия ўртасидаги иқтисодий ҳамкорлик ҳақидаги энг яхши материал учун» (ҳудудий журналистлар учун):\nДилмурод Жумабоев, Vodiymedia.uz/»VODIY MEDIA» МЧЖ директори.\n3. «Ўзбекистон ва Туркия ўртасида туризмни ривожлантириш масалаларига бағишланган энг яхши материал учун» (ҳудудий журналистлар учун):\nМунира Абдуллаева, ZO’R TV продюсери.\nОзарбойжон Республикасининг Ўзбекистондаги элчихонаси ҳузуридаги Озарбойжон маданият маркази:\n1. «Ўзбекистон ва Озарбойжон: Буюк ипак йўлида қадим замонлардан бугунга қадар»: Гулсара Сагатханова, ЎзМТРК «Dunyo Bo‘ylab» телеканали муҳаррири.\n2. «Ўзбекистон ва Озарбойжон — кўп миллатли ва бағрикенг мамлакатлар» мавзусидаги энг яхши материал учун»: Наргис Қосимова, ЎзДЖТУ халқаро журналистика факультети доценти, жамоатчи журналист.\nМарказий Осиё минтақавий экология марказининг Ўзбекистондаги филиали (РЭЦЦА):\n«Сув-экология мавзусидаги муаммолар ва уларнинг ечимларига бағишланган энг яхши материаллар учун» (иқлим ўзгариши шароитида Ўзбекистоннинг шаҳар ва қишлоқларида сувни тежаш борасида амалга оширилаётган ишлар).\n1. Ильдар Мударисов, «Uzbekistan today» ахборот агентлиги бош муҳаррири.\n2. Татьяна Петренко, «Экономическое обозрение» журнали мухбири.\n3. Қанаатов Есимқан, Қорақалпоғистон ахборот агентлиги директори.\n«Ўзбекистоннинг маданият соҳасидаги сиёсати масалаларига бағишланган энг яхши материал учун»:\nВилоят Шодибекова, ЎзМТРК «Dunyo Bo‘ylab» телеканали муҳаррири.\nГрузия Республикасининг Ўзбекистондаги элчихонаси:\nГулсара Сагатханова ва Моҳир Муродов, ЎзМТРК «Dunyo Bo‘ylab» телеканали ижодий гуруҳи.\nKun.uz’нинг уч вакили «Олтин қалам» танлови мукофотларини қўлга киритди\n«Олтин қалам» XIV Миллий мукофоти ғолиб ва совриндорлари тақдирланди\n"Олтин қалам" XIV миллий мукофоти учун танлов бошланди


Бизнинг иқтисодиётимизни ким бошқараяпти? « Ўзбекистон Халқ Ҳаракати\nБизнинг иқтисодиётимизни ким бошқараяпти?\n13 March 2020 - 21:29\n«Ўзавтосаноат» хорижий автомобилларга божхона тўловларини камайтиришни таклиф қилди.\nКомпаниянинг матбуот хизмати шундай дейилади: «Ўзбекистон автомобиль бозоридаги глобал ислоҳотлар доирасида, соғлом рақобатбардош экотизимни яратиш мақсадида » Ўзавтосаноат «томонидан Ўзбекистон бозорига олиб кирилаётган хорижий автомобилларга божхона тўловларини камайтириш бўйича дастур ташаббуси билан чиқилди». Таклиф яқин муддатлар ичида мутасадди давлат ижоралари томонидан кўриб чиқилади, дея таъкидлайди компания.\nАжойиб янгилик ва бундай таклиф билан чиққан «Ўзавтосаноат»га баракалла дейиш керак. Фақат айрим саволлар туғилади:\n– Кўп йиллар давомида бизнинг иқтисодиётмизни хароб қилиб келган ва ҳозирга қадар мавжуд бўлган, сунъий равишда яратилган ушбу монополия нима учун аввалроқ бузиб ташланмади?\n– Рақобат муҳитини яратиш бўйича энг оддий ташаббус ва элементар чораларни кўриш учун, ўзининг монопол мавқеини сақлаб қолишдан энг кўп манфаатдор бўлган монополистга бундай таклиф билан чиқиш нима учун керак бўлиб қолди?\n– Меъёридан ортиқ миқдордаги божхона тўловларини пасайтириш хақидаги таклифни энди айнан ким кўтариб чиқиши керак?\n– Бундай таклифлар билан аллақачон чиқиши керак бўлган давлат тузилмалари: иқтисодиёт, молия, транспорт вазирликлари, монополияга қарши қўмита ва Вазирлар Маҳкамаси нима билан шуғулланишмоқда?\nЁки бизнинг иқтисодимиз монополистик компаниялар томонидан бошқарилиб, уларнинг монополиясини фақат улар хоҳлаган пайтдагина тугатиш мумкинми? Давлат тузилмалари фақат уларнинг хоҳиш-иродаларини бажарувчими?\nҲақиқатдан ҳам бизнинг иқтисод ва давлат бошқарув тизимимиз ажабланарли.


17 январ 2021, Тошкент вақти: 02:45\nРазбавител - бўёқ аралаштиришда фойдаланиладиган инсон организми учун заҳарли кимёвий суюқлик ҳисобланади.\nХоразм вилояти Хонқа туманидаги болалар боғчасида 5 яшар бола билмасдан разбавитель (бўёқ аралаштиришда фойдаланиладиган заҳарли кимёвий суюқлик) ичиб қўйгани оқибатида оғир аҳволда туман касалхонасининг жонлантириш бўлимига ётқизилди.\nВоқеа 23 август куни Хонқа туманининг Мадир қишлоғидаги 32-сонли “Қалдирғоч” болалар боғчасида рўй берди.\n...Бола чанқаган, баклажкада турган разбовителни чой деб ўйлаб ичиб қўйган.\nБоланинг отаси Жасур Шариповнинг Озодликка айтишича, тарбиячи назоратсиз қолдирган Лочинбек боғча ҳовлисида ўйнаб, ремонт бўлаëтган жойда бўëққа солинадиган кимëвий суюлтиргични чой деб ўйлаб ичиб қўйган.\n- Ўша куни усталар боғча зинапоясини бўяшаётган бўлган. Бола чанқаган, баклажкада турган разбавителни чой деб ўйлаб¸ ичиб қўйган. Боғча тарбиячилари қарамаган, бола ҳалигини ичиб ҳушидан кетиб қолган. "Тез ёрдам" чақиртириб зўрға ҳаётини сақлаб қолдик. Уч кун докторлар вливание қилиб, болани ичини тозалашди, - деди Жасур Шарипов.\n32-сонли “Қалдирғоч” болалар боғчаси директори Азиза Отабоева Озодлик билан суҳбатда бўлиб ўтган воқеани шундай изоҳлади:\n- Бу ҳолат соат кечки 5 дан кейин бўлаяпти, ота-онаси болани олиб кетгани келмаган, қоровул болалар кетиб бўлди, деб ўйлаб ишни бошлаб турганида бола шу ерга келиб разбавителни оғзига олгану туфлаб ташлаган, - деди Азиза Отабоева.\nРазбавитель - бўёқ аралаштиришда фойдаланиладиган инсон организми учун заҳарли кимёвий суюқлик ҳисобланади.\nХонқа тумани болалар касалхонаси шифокорларидан бири Лочинбек Шариповнинг умумий қон, сийдик, ахлат анализи текширилганда заҳарли кимёвий модда бола организмига тушганини кўрсатганини айтди.\n- Разбавителни туфлаб ташлаган бўлса ҳам¸ маълум қисми ичига кетган, анализлари таркибида заҳарли кимёвий модда юқори чиқди. Вливание қилиб тозаладик, лекин аҳволи яхши деб бўлмайди. Буйрак, жигар ва бошқа органлари алоҳида текширилиши керак. Чунки разбавитель эритиш хусусиятига эга кимёвий суюқлик ҳисобланади, шунинг учун болани органларига шикаст етказмаганми, деган хавотир бор, - деди Хонқа тумани болалар касалхонаси шифокорларидан бири.\nХонқа тумани Ички ишлар бўлими ходими 32-сонли боғчада боланинг бўëқсуюлтиргичдан заҳарлангани ҳақида расмий шикоят тушмаганини билдирди.\nБоғча директори Азиза Отабоевага кўра, боланинг отаси "боғча тарбиячиларига даъвойим йўқ", деб тилхат ёзиб берган.\nЖасур Шарипов шундай тилхат ёзиб берганини тасдиқлади.\n- Ёзиб бер, деб илтимос қилишди, ёзиб бердим. Тарбиячиси қўшним бўлади, шунинг учун даъвойим йўқ, деб шуни ёзиб бердим. Ҳозир мени ўйлантираётган масала боламнинг соғлиги, тузалиб кетса бўлди, - дейди Шарипов.\nЎзбекистонда болалар боғчалари ёки мактабларида заҳарланиш ҳолатлари ҳақида Озодлик илгари ҳам хабар берган.


Ахборотнома, 2009 йил январь\n1.\t«Ижро иши юритиш такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Ўзбекистон Республикасининг Қонуни.\n2009 йил 22 январь)\n2.\tЎзбекистон Республикаси Олий Мажлиси Қонунчилик палатаси мажлисининг кун тартиби тўғрисидаги Ўзбекистон Республикаси Олий Мажлиси Қонунчилик палатасининг Қарори.\n3.\t«Баҳолаш фаолияти тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги Ўзбекистон Республикаси Қонуни тўғрисидаги Ўзбекистон Республикаси Олий Мажлиси Қонунчилик палатасининг Қарори.\n4.\t«Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Ўзбекистон Республикаси қонуни лойиҳаси ҳақидаги Ўзбекистон Республикаси Олий Мажлиси Қонунчилик палатасининг Қарори.\n5.\t«Ўзбекистон Республикаси ва Япония ўртасида инвестицияларни либераллаштириш, рағбатлантириш ва ҳимоя қилиш тўғрисидаги Битимни (Тошкент, 2008 йил 15 август) ратификация қилиш ҳақида»ги Ўзбекистон Республикаси қонуни лойиҳаси тўғрисидаги Ўзбекистон Республикаси Олий Мажлиси Қонунчилик палатасининг Қарори.\n6.\t«Ўзбекистон Республикаси ва Япония ўртасида инвестицияларни либераллаштириш, рағбатлантириш ва ҳимоя қилиш тўғрисидаги Битимни (Тошкент, 2008 йил 15 август) ратификация қилиш ҳақида»ги Ўзбекистон Республикаси Қонуни тўғрисидаги Ўзбекистон Республикаси Олий Мажлиси Қонунчилик палатасининг Қарори.\n7.\t«Ўзбекистон Республикаси Оила кодексининг 17-моддасига қўшимчалар киритиш тўғрисида»ги Ўзбекистон Республикаси қонуни лойиҳаси ҳақидаги Ўзбекистон Республикаси Олий Мажлиси Қонунчилик палатасининг Қарори.\n8.\tЎзбекистон Республикаси Олий Мажлиси Қонунчилик палатасининг 2008 йилдаги фаолияти тўғрисидаги Ўзбекистон Республикаси Олий Мажлиси Қонунчилик палатасининг Қарори.\nЎзбекистон Республикаси Олий Мажлиси Қонунчилик палатасининг 2008 йилдаги фаолияти тўғрисида ҳисобот.\n9.\tЎзбекистон Республикаси Олий Мажлиси Қонунчилик палатасининг 2009 йилга мўлжалланган фаолиятининг асосий йўналишлари тўғрисидаги Ўзбекистон Республикаси Олий Мажлиси Қонунчилик палатасининг Қарори.\nЎзбекистон Республикаси Олий Мажлиси Қонунчилик палатасининг 2009 йилга мўлжалланган фаолиятининг асосий йўналишлари.\n10.\tҲ.Ҳ.Нематовни Фарғона вилояти ҳокими вазифасини бажарувчи этиб тайинлаш тўғрисидаги Ўзбекистон Республикаси Президентининг Фармони.\n11.\tК.Х.Ахмедовни Ўзбекистон Республикаси Фавқулодда вазиятлар вазири этиб тасдиқлаш тўғрисидаги Ўзбекистон Республикаси Президентининг Фармони.\n12.\t«Ватан ҳимоячилари куни» муносабати билан ҳуқуқни муҳофаза қилиш органлари, Мудофаа ва Фавқулодда вазиятлар вазирликлари ходимларидан бир гуруҳини мукофотлаш тўғрисидаги Ўзбекистон Республикаси Президентининг Фармони.\n13.\tХалқаро шартномани тасдиқлаш тўғрисидаги Ўзбекистон Республикаси Президентининг Қарори.\n14.\tЎзбекистон Республикаси спортчиларининг 2012 йил Лондон шаҳри (Буюк Британия)да бўлиб ўтадиган ХХХ ёзги Олимпиада ва ХIV Паралимпиада ўйинларида иштирок этишга тайёргарлиги тўғрисидаги Ўзбекистон Республикаси Президентининг Қарори.\n15.\tТадбиркорлик субъектларини давлат рўйхатига олиш ва ҳисобга қўйишнинг хабардор қилиш тартиби тўғрисидаги низомга қўшимча киритиш тўғрисидаги Ўзбекистон Республикаси Президентининг Қарори.\n16.\tЎзбекистон Республикаси Президентининг «Ўзбекистон Республикасининг Тикланиш ва тараққиёт жамғармаси фаолиятини ташкил қилиш чора-тадбирлари тўғрисида» 2006 йил 16 майдаги ПҚ–350-сонли Қарорига ўзгартиш ва қўшимчалар киритиш тўғрисидаги Ўзбекистон Республикаси Президентининг Қарори.\nЎзбекистон Республикаси Президентининг «Ўзбекистон Республикасининг Тикланиш ва тараққиёт жамғармаси фаолиятини ташкил қилиш чора-тадбирлари тўғрисида» 2006 йил 16 майдаги ПҚ–350-сонли Қарорига киритиладиган ўзгартиш ва қўшимчалар.\n17.\tХалқаро шартномани тасдиқлаш тўғрисидаги Ўзбекистон Республикаси Президентининг Қарори.\n18.\tҚ.А.Худойқуловни Ўзбекистон Республикаси Давлат статистика қўмитаси раисининг ўринбосари этиб тайинлаш тўғрисидаги Ўзбекистон Республикаси Президентининг Қарори.\n19.\tИшлаб чиқариш ва ижтимоий инфратузилмани янада ривожлантириш юзасидан қўшимча чора-тадбирлар тўғрисидаги Ўзбекистон Республикаси Президентининг Қарори.\n20.\tЎзбекистон Республикаси аҳоли пунктларини ободонлаштиришни яхшилаш юзасидан қўшимча чора-тадбирлар тўғрисидаги Ўзбекистон Республикаси Президентининг Қарори.\n21.\t«Қишлоқ тараққиёти ва фаровонлиги йили» Давлат дастури тўғрисидаги Ўзбекистон Республикаси Президентининг Қарори.\n«Қишлоқ тараққиёти ва фаровонлиги йили» Давлат дастури.\n22.\tОзиқ-овқат маҳсулотлари ишлаб чиқаришни кенгайтириш ва ички бозорни тўлдириш юзасидан қўшимча чора-тадбирлар тўғрисидаги Ўзбекистон Республикаси Президентининг Қарори.\n23.\t2009 йилда саноат кооперацияси асосида тайёр маҳсулотлар, бутловчи буюмлар ва материаллар ишлаб чиқаришни маҳаллийлаштириш Дастури тўғрисидаги Ўзбекистон Республикаси Президентининг Қарори.\n24.\t«Қишлоққурилишлойиҳа» масъулияти чекланган жамият лойиҳа-қидирув институтини ташкил этиш тўғрисидаги Ўзбекистон Республикаси Президентининг Қарори.\nЎзбекистон Республикаси Ҳукуматининг айрим қарорларига киритилаётган ўзгартиришлар.\n25.\tМаҳаллий ноозиқ-овқат истеъмол товарлари ишлаб чиқариш кенгайтирилишини рағбатлантириш борасидаги қўшимча чора-тадбирлар тўғрисидаги Ўзбекистон Республикаси Президентининг Қарори.\n26.\tУй-жой фондини фойдаланишга тайёр ҳолда топшириш шартларида реконструкция қилиш ва таъмирлаш бўйича пудрат ишларини кенгайтиришни рағбатлантиришга доир қўшимча чора-тадбирлар тўғрисидаги Ўзбекистон Республикаси Президентининг Қарори.\nКўришлар сони: 930


Ўзбекистон электр энергияси соҳасидаги стандартларни қайта кўриб чиқади — Review.uz\nЭлектр энергияси соҳасидаги 700 дан ортиқ стандартлар кўриб чиқилди. Стандартларни таҳлил қилишда “Assystem Engineering and Operation Services S.A.S” компанияси иштирок этди.\nФранциянинг “Assystem Engineering and Operation Services S.A.S” корхонаси билан “Uzassystem” лойиҳа институти ташкил этилди, деб хабар бермоқда Энергетика вазирлиги матбуот хизмати.\nЭнергетика вазирлиги бошчилигида ишлаб чиқарувчилар, эксплуатация қилувчи корхоналар ҳамда лойиҳа институтларининг етакчи мутаҳассисларини жалб қилган ҳолда 4 та ишчи гуруҳ ташкил этилиб, юқори кучланишли электр узатиш тармоқлари, подстанциялар, реле ҳимояси ва маълумотлар алмашинуви ҳамда электромагнит мослашувчанлик йўналишидаги 700 дан ортиқ стандартлар кўриб чиқилди.\nУшбу стандартлардан замон талабларига тўғри келмайдиган 536 таси ҳалқаро стандартларга алмаштириш бўйича “Ўзстандарт” агентлигига таклиф киритилди.\nШунингдек, 2021 йилда ҳам ушбу ишлар давом эттирилиб, паст кучланишли электр тармоқлари, қуёш ва шамол электр станцияларини тармоққа улаш йўналишлари бўйича стандартлар кўриб чиқилиб замон талабларига мослаштирилади.\nУшбу стандартларни қабул қилиниши орқали электр энергетика объектларини лойиҳалаш, қуриш ва экспуатация қилишни техник бошқаришда сарф харажатларнинг оптималлаштирилишига ҳамда электр тармоқларининг ишончлилигини ошишига эришилади.\n“Ассйстем Энгинееринг анд Оператион Сервиsес С.А.С.”\nЎзбекистон электр энергияси


«Норма Маслаҳатчи» газетасининг 2015 йил 7 апрель 14-сони - Gazeta.Norma.uz\n«Норма Маслаҳатчи», №14, 2015й. 7 апрель\nАмир Темур бетакрор шахсияти, ибратли ҳаёт йўли билан ўзидан ўчмас ном қолдирган кўплаб аждодларимиз орасида ўзининг беқиёс азму шижоати, жасорати билан Мовароуннаҳр заминида мўғул зулмига барҳам бериб, халқимизни қарамлик исканжасидан халос этган, тарқоқ ва пароканда эл-улусни бирлаштириб, мустақил ва қудратли давлатга асос солган сиймо сифатида ном қозонган.\nШахсий ёрдамчи хўжалик тушунчасининг тавсифи қандай? Бундай хўжаликларга айнан қайси соҳалар учун, қандай шартлар асосида микрокредитлар берилади? Микрокредит олиш таомили қандай расмиятчиликлардан иборат?\nАкциядорлик жамияти унитар корхоналар барпо этиши мумкинми?\nИқтисодиёт факультетида иқтисодиётнинг касб таълими йўналиши бўйича диплом олганман. Айтишларича, ушбу йўналишдаги диплом эгалари банкда ишлай олмас эканлар. Ушбу талаб тўғрими?\nЯнги бошлиқ беш нафар ходимга, улар орасида отам ҳам бор, ўз хоҳишлари билан ишдан бўшашни таклиф қиляпти. Бундан бош тортадиган бўлсалар, ўзининг ташаббуси билан ишдан бўшатишини айтиб пўписа қиляпти.\nҚўшним – кекса аёл ёлғиз ўзи яшайди. У билан келишиб олдим: мен унга қарайман, у эса ўз квартирасини менга қолдиради. Бундай муносабатларни қандай расмийлаштириш кераклигини билмоқчи эдим.\nМЧЖ (ижарага берувчи) ва ХФ (ижарачи) 2014 йил мартида 11 ойга автосервис биносини 110 млн сўмга ижарага олиш шартномасини туздилар. Ўша йилнинг июнида ижарачи ижарага берувчи билан келишган ҳолда автотранспорт таъмирланадиган алоҳида хоналарни мукаммал таъмирлади. Ноябрь ойининг охирида ижарага берувчи ўзининг мулкий комплексини бошқа МЧЖга сотди. Янги мулкдор таъмир қийматини оширилган деб ҳисоблади ва ноябрь–декабрь ойлари учун 20 млн сўм ижара ҳақи киритилишини талаб қилди.


Дронлардан фойдаланиш, сақлаш бутунлай тақиқланди Энди УУАларни қонунга хилоф равишда олиб кириш, ўтказиш, олиш, сақлаш ёки улардан фойдаланиш учун жиноий жавобгарлик (3-5 йилгача) белгиланди. Лекин дрондан фойдаланишни жуда хоҳласангиз, мана сизга қиқса йўриқнома: махсус ваколатли орган – Ўзбекистон парвозларнинг хавфсизлигини назорат қилиш инспекциясидан рухсат олинади; рухсатномани олгандан сўнг Ахборот технологиялари ва коммуникацияларини ривожлантириш вазирлигининг ҳам рухсатини олиш талаб этилади; шундан сўнг Ўзбекистон ҳаво ҳудудидан фойдаланиш учун Ҳаво ҳудудидан фойдаланишни бошқариш ягона тизимидан ҳам рухсат олиш керак бўлади; охирида Мудофаа вазирлигидан ҳам рухсат олинади. Батафсил: 🏼 https://minbar.uz/post/dronlar-taqqiqlandi Каналга уланиш: 🏼 https://www.ok.ru/minbar


Ҳалаб жангарилари гуманитар йўлакдан чиқишга рухсат бериш учун тўлов талаб қилмоқда\n09:58 / 02.11.2016\nСуриянинг Ҳалаб шаҳрига ўрнашиб олган жангарилар тинч аҳоли вакиллари орасида махсус эълонларни тарқатмоқда. Унда, гуманитар йўлак орқали шаҳарни тарк этишни истаган ҳар бири киши 150 минг Сурия лираси (300 АҚШ доллари) тўлаши кераклиги ёзилган, деб хабар қилмоқда РИА «Новости» агентлиги.\nТаъкидланишича, бу варақалар «Жайш ал Фатҳ Олий ҳарбий кенгаши» томонидан тарқатилмоқда.\n«Бизнинг раҳбариятимиз, Сурия армияси ҳарбийлари томонидан шаҳарнинг бомбардимон қилиниши ва мавзеларнинг тўсиб қўйилгани оқибатида тинч аҳоли вакиллари чекаётган азият даражасини тушунади. Биз ўзаро маслаҳатлашган ҳолда, 14 ёшгача ва 55 ёшдан катталарга шаҳарни тарк этишга рухсат беришга қарор қилдик. Бунинг учун уларнинг ҳар бири кетиш имконияти учун 150 минг Сурия лираси тўлаши керак. Ушбу маблағлар фронтдаги жангчиларимизни таъминлашга сарфланади», — дейилади варақа матнида.\nРоссия ташқи ишлар вазири Сергей Лавров, Ҳалаб шарқидаги барча жангарилар «Жабҳат ан-Нусра» ташкилоти гумашталари эканини айтган эди.\nСергей Лавров Сурия Ҳалаб Жабҳат ан-Нусра


Ўтган йилда 27,6 млрд сўмлик 1364 та "чиройли" авторақам сотилди / Ўзбекистон янгиликлари, энг сўнгги хабарлар\nИҚТИСОДИЁТ 1 Шархлар 1390 кўрилди\nЎзбекистон Республика товар ҳомашё биржаси 2017 йил якунларини эълон қилди. AVTORAQAM тизими ишга тушган пайтдан бошлаб 2017 йилнинг охирига қадар “ЎзРТХБ” АЖ нинг онлайн аукциони орқали умумий қиймати 27,6 млрд сўмлик 1364 та “чиройли” авторақамлар жисмоний ва юридик шахсларга сотилди.\nВазирлар Маҳкамасининг 2017 йил 31 августидаги 683–сонли қарорини бажариш мақсадида жисмоний ва юридик шахсларга автомототранспорт воситалари учун рўйхатдан ўтказиш давлат рақами белгиларини оширилган тўлов ставкаларида сотиш бўйича янги савдо платформаси ишга туширилди. Авторақамларни сотиш бўйича онлайн аукцион биржанинг янги avtoraqam.uzex.uz веб-сайтида амалга оширила бошланганди.\nАукцион орқали илк “чиройли” рақам 14 сентябрда 20 миллиондан ортиқ суммага сотилди.\n17 янвuary 2018, 10:50\n20-30 миллион сум сарфлаб номер олгандан кура 1 миллион сум огир шароитда яшайдиган кушнингга ёки кариндошингга ёрдам берсанг Оллохни олдида юзингиз ёруг булармиди. Сизни олган чиройли номерингиз Оллох буюрган савобли ишлар олдида 1 тийинга киммат